title: Tall Ships Races begjinne oan lêste etappe nei haven Harns

maintext:
Dat moat helle wurde tinkt Arjen Mintjes fan de organisaasje: "Se ha der twa 'waypoints' úthelle. Yn de orizjinele etappe moatte de skippen dêr lâns. No gean se streekrjocht nei Harns."
Neffens Mintjes kinne de skippen it minne waar goed oan. Dat keazen is foar útstel hat benammen te krijen mei de bemanning. Dy bestiet foar in grut part út jongeren dy't meifarre, saneamde trainees. "Dêr sjocht de racelieding ek nei. It moat fansels net sa wêze dat elkenien siik wurdt. Se moatte ek wat leare. Dêrom binne se mei," seit Mintjes.


description: De motorrider ried yn in groep en gie by Ljouwert troch noch ûnbekende oarsaak ûnderút. Hy rekke by it ûngelok ferwûne en waard nei it sikehûs brocht.

title: Frachtweinsjauffeurs beskermje ferwûne motorrider op Wâldwei

maintext: Twa sjauffeurs ha freedtejûn harren frachtweinen sa delset, dat se in ferwûne motorrider op de Wâldwei beskermje koene. De motorrider ried yn in groep en gie by Ljouwert troch noch ûnbekende oarsaak ûnderút.

fasttext_language: fy


description: Se sochten nei 3 fermiste fiskerskippen fan de ramp fan Peazens-Moddergat yn 1883, mar fûnen in delstoarte bommewerper.

title: Dûkers fine restanten Wellington bommewerper by It Amelân

maintext:
De dûkers fûnen yn it wetter fan de Noardsee by It Amelân in wjuk fan de Wellington. Fan it fleantúch is bekend dat de piloat noch hieltyd fermist is. Fierder ûndersyk moat mear dúdlikheid jaan.
In tip fan fiskers hat de dûkers ek op it spoar set fan ien fan de trije fermiste fiskersboaten. De dûkers tinke dat se tichtby Skiermûntseach de houten WL 7 fûn ha. Yn it earste wykein fan augustus wurdt hjir fierder ûndersyk nei dien. Der wurdt dan troch de dûkers live-ferslach fan dien. Yn museum It Fiskershúske is mominteel de tentoanstelling ''De zoektocht naar de verloren schepen van Moddergat'' te sjen.


description: Wat hawwe in kastiel yn Ingelân en it âld-suvelfabryk yn Aldegea mei-inoar te krijen? Kollumnist Nynke van der Zee leit it út.

title: Kollum: "In drege befalling"

maintext:
Ik wit noch goed de ôflevering oer in al wat âlder stel dat in ferfallen kastiel kocht op it prachtige Ingelske plattelân. Ik sis ferfallen kastiel, mar 'ruïne' is eins in better wurd. Der stiene noch in pear muorren oerein en hjir en dêr seachst noch it begjin fan wat ea in toer west wie. Fierders wie alles ynelkoar sakke. It wie ien grutte bulte mei stiennen, oerwoekere troch ûnkrûd.
Mei in flinke poarsje entûsjasme en in grutte pûde mei jild gie it stel de útdaging oan. Se kochten it kastiel om dêr harren dreamwenning fan te meitsjen. Mar werklik wier in sekonde nei't se de keapakte tekene hienen, foel der in brief op de matte fan English Heritage, it Ingelske Hûs en Hiem, mei dêryn strange easken oer wat wol en benammen nét mocht. Want sa hiene de amtners besletten: it kastiel wie kultureel erfguod.
Alderearst moast der in archeologysk ûndersyk komme fan inkele tûzenen Ingelske pûnen. Want alles wat ýn de grûn siet wie krekt like wichtich as wat der bóppe de grûn stie. Der mocht boppedat gjin stien ôfbrutsen wurde sûnder dat de Ingelske amtners der akkoart foar jûn hiene. Want ek al wie it net mear as in bulte stiennen, it wie wol in beskerme bulte stiennen.
Al mei al duorre it jierren en jierren foardat it dreamhûs fan it stel lang om let klear wie. It kastiel wie rêden, mar de bewenners wiene sloopt. Ik hie djippe bewûndering foar harren trochsettingsfermogen. Iksels hie de handoek al lang yn 'e ring smiten. Mar dit Ingelske trochsettingsfermogen hawwe wy hjir yn Aldegea ynkoarten ek nedich.
Wy hawwe hjir ús eigen kastiel: suvelfabryk De Hoop. Fan begjin 1900 ôf wie dit fabryk it brûzjende middelpunt fan ús doarp. De ôfrûne jierren is it in spûkhûs wurden. Krektlyk as it kastiel yn Ingelân is der net al tefolle mear fan oer. Mei as grutte ferskil dat de stiennen hjir noch al op elkoar steane. Stikem winskje wy hjir dat it in stiennebulte wêze soe. Want fielst 'm al oankommen: ek dit fabryk soe wolris kultureel erfguod wêze kinne.
Op dit stuit wurdt der ûndersyk dien nei de kulturele wearde fan it gebou. Mei it tsjin de flakte, of is de betsjutting sa grut dat it perfoarst stean bliuwe moat? Hjir yn Aldegea hoopje wy allegearre dat ynkoarten de sloophammer troch de loft fleant om it ding plat te skowen. Mar in djoer buro moat dêr tastimming foar jaan. En as der aanst in kultureel histoarysk stimpel op komt, dan falt der wis in brief by ús op de matte oer wat wol en benammen nét mei. Wy hâlde ús hert fêst.
Jimme hearre fêst al wol myn kritysk ûndertoantsje. En dat kloppet. Ik krij jokte omdat it allegearre sa lang duorje moat. Wy hawwe jierren en jierren tsjin in ruïne oansjoen en no't der jild is om der wat fan te meitsjen moatte wy wachtsje op in ûndersyk. Dêr kin ik wat min oer. Mar goed: it komt no oan op trochsettingsfermogen en lange azem.
Hooplik giet it ús krekt as by it stel yn De Grote Verbouwing. Se wiene nei ôfrin sloopt, mar allinnich al it opheljen fan de brêge oer de grêft rûnom it kastiel joech se beide sa'n folle wille en foldwaning dat se al dy 'bloed, zweet en die tranen' ferjitten wiene. Miskien is it krekt as in befalling. Fuort nei ôfrin ropst: dit nea wer. En in jier letter bist gewoan wer swier. Mar ien ding bin ik wis fan: dit wurdt al in drege befalling."


title: Nard Brandsma pakt mei oerwinning yn Drylts klassemintslieding

maintext:
Nard Brandsma fan Warkum hat woansdeitejûn it fierljeppen yn Drylts by de manlju wûn. Mei in ôfstân fan 20.24 meter bleau er plakgenoat Ysbrand Galama (19.86) en Bauke de Jong fan Parregea (18.06) foar. Troch de oerwinning fan Brandsma stiet hy no ek boppe-oan yn it klassemint. Hy is Thewis Hobma fan Harns yntusken foarby.
By de froulju wûn Sigrid Bokma mei 13.63 meter. Fardau van Akker ljepte fierder by de famkes (14.65), mar moast nei ôfrin mei in brankaar ôffierd wurde. Nei alle gedachten hat se har knibbel ferdraaid. De dit jier oppermachtige Freark Kramer wûn by de junioaren mei in moaie sprong fan 19.47 meter. Wisse Broekstra pakte de oerwinning by de jonges mei 16.63 meter.


description: Gers groeit amper, dus hoecht der ek net folle meand te wurden. Lokkich is der hjir en dêr alternatyf wurk.

title: Minder wurk foar leanbedriuwen troch de drûchte

maintext:
Leanbedriuw Toering út Aldegea (Smellingerlân) is dizze dagen dwaande mei in alternative opdracht: it bereinen fan greiden. Neffens it leanbedriuw sil it net in soad helpe, omdat der ek wer in soad rein ferdampt, mar de eigener fan de greiden hopet troch it sproeien dochs noch wat groei yn syn gers te krijen. It bereinen kin no noch, mooglik stelt it wetterskip dêr nije wike in ferbod op yn.
Untbrekken fan wurk
Toering klaget op dit stuit noch net oer it ûntbrekken fan wurk, omdat der de earste helte fan dit jier wol in soad opdrachten wiene. Mocht de drûchte noch wol langer oanhâlde dan feroaret dat de saak, ek omdat it dan lang duorje sil foardat de groei fan gers dan wer op gong komt.


description: It slachtoffer sparre alle wiken tsien euro, en it totaalbedrach dat troch de dieder meinaam is rint yn de hûnderten euro's.

title: Lemster krijt wurkstraf foar stellen fan jild fan 81-jierrige frou

maintext:
In 37-jierrige frou fan De Lemmer is freed feroardiele foar it stellen fan jild fan in 81 jierrige frou. De Lemster wie skjinmakster by Thuiszorg en hat op ferskate mominten jild út de sparpot fan it slachtoffer helle.
De âldere frou sparre alle wiken 10 euro. Mooglik hat de skjinmakster tusken de 200 en 300 euro stellen. Neffens de offisier fan justysje net in grut bedrach, mar wol in grutte ympakt. Sa is ek de goeie namme fan Thuiszorg is oantaaste. De frou hie eardere skikkingsfoarstellen ôfwiisd, wêrtroch't de saak let foar de rjochter komme koe.
De Lemster frou hat 20 oeren wurkstraf krigen, en moat 200 euro skeafergoeding betelje oan it slachtoffer.


description: It klimaat yn Nederlân feroaret en dat hat ek ynfloed op de ierdappelgewaaksen. Ierdappelhannelhûs HZPC fynt dat de fokus lizze moat op genetyske modifikaa

title: Ierdappelhannelhûs HZPC: "Europa hâldt takomst fan ierdappels tsjin"

maintext: Krekt yn tiden as no, mei de grutte drûchte, wurdt faker stilstien by oanpassing fan gewaaksen op de feroarjende omstannichheden. Mar dat die de HZPC altyd al as ynternasjonaal aktive organisaasje, dy't ek wurket foar lannen dêr't it altyd al drûch wie. Dat betsjut lykwols net dat ierdappels dy't foar in drûch klimaat ûntwikkele binne, samar de Fryske grûn yn kinne. Dêr spylje folle mear faktoaren in rol by.


description: Juf Klaasje en juf Elly hâlde dermei op. De twa ûnderwizers oan De Oanset yn Rie sille nei jierrenlang lesjaan mei pensjoen.

title: Twa juffen út Rie geane nei 40 en 45 jier mei pensjoen


description: In reorganisaasje hat derfoar soarge dat de winst yn de earste seis moanne fan dit jier mei hast 3 persint nei ûnderen gie.

title: Fytsefabrikant Accell makket minder winst

maintext: Fytsefabrikant Accell op It Hearrenfean hat yn de earste helte fan dit jier minder winst makke. Dat komt ûnder oare troch de kosten foar de reorganisaasje fan it bedriuw. De nettowinst gie yn fergelyk mei in jier earder mei hast 3 persint nei ûnderen oant 25,5 miljoen euro. De omset naam wat ta en kaam út op 636 miljoen.


title: UPDATE: Fermiste Emily (13) oantroffen by stasjon yn Ljouwert

maintext:
De 13-jierrige Emily Meijer, dy't sûnt freedtemiddei fermist wie, is sneontejûn oantroffen yn de omjouwing fan it stasjon yn Ljouwert, Dat hat de plysje bekend makke. It famke, oarspronklik ôfkomstich út Grootegast, wie freed fuortrûn út in ynstelling yn Ljouwert. Se waard freed foar it lêst sjoen by it winkelsintrum oan de Tijnjedijk yn Ljouwert.
Minsken seagen it 13-jierrige famke sneontejûn yn de omjouwing fan it Ljouwerter stasjon en warskôgen de plysje. Dy sil mei har yn petear. It famke waard foarich jier novimber ek al fermist. Doe waard se inkelde dagen letter yn Den Haag werom fûn.


description: Yn Burgum is in grutte wrâldbol makke. Hjirmei sille de doarpsbewenners fanút Burgum op de '8ste dag' nei Ljouwert rinne.

title: Burgumers meitsje wrâldbol en rinne op '8ste dag' nei Ljouwert

maintext:
Geramte
"It keunstwurk wêrmei't de Burgumers nei Ljouwert rinne moast echt by it doarp passe", fertelde Lettinga. "It moast wat wurde dêr't de ynwenners fan Burgum grutsk op binne en dat it ferhaal fan Burgum fertelt", sei se. Dat waard in wrâldbol. De bol waard makke fan hout en hat de foarm fan in geramte.
Yn de bol komme fjouwer miniatueren fan echte Burgumer dingen: de tsjerke, de poppestien en de BM'er. De bol hat in trochsneed fan twaenheal meter. Grutter kin ek net, want dan past er net troch de steechjes fan Ljouwert. Op in karke sille de ynwenners fan Burgum de bol mei nei Ljouwert nimme. De ynwenners neame it de Burgumer Mars en se ferwachtsje dat der sa'n trijehûndert minsken meirinne sille.


description: It giet om in inisjatyf fan Sportfiskerij Fryslân en oare fisksportorganisaasjes. Neffens harren wurdt der hieltyd faker streupt.

title: Nij meldpunt om fiskstreuperij oan te pakken

maintext: Oant no ta koe der melding dien wurde by de Nederlandse Voedsel en Waren Autoriteit, de NVWA, mar it hie foar dizze organisaasje net de measte prioriteit. De meldingen dy't binnenkomme by it nije meldpunt, wurde trochjûn oan de fiskfederaasje yn de regio. Dy kin dan, eventueel mei help fan de plysje, in opspoaringsamtner ynsette.


description: It is mar de fraach oft it fabryk aanst wol wer redens makket dy't like goed binne. Dat seit de materiaalman fan de Nederlânske shorttrackploech.

title: Brûkers fan Maple-redens teloarsteld oer ferhûzjen fabryk

maintext: Ek shorttracker Rianne de Vries is net bliid mei it ferdwinen fan Maple Skates út Fryslân. Sy en bygelyks Itzhak de Laat en Daan Breeuwsma ride op Maple, Sjinkie Knegt ried der ek in skoftlang op. "Ik fyn it hiel spitich", seit De Vries. "Wy hienen altyd in goede bân mei Maple. It wie ek maklik dat it op It Hearrenfean wie. Sa no en dan woenen wy bygelyks nei in training wat oars ha oan de izers, dan koenen wy fuort delkomme. Mar ek as wy yn it bûtenlân wienen en wy hienen wat stikken. Dan stjoerden se fuort nije redens op. "


description: De 20-jierrige Rotterdammer komt oer fan Manchester City en tekenet foar fjouwer seizoenen.

title: Nije spiler foar SC Hearrenfean: middenfjilder Rodney Kongolo

maintext: Rodney Kongolo is berne yn Rotterdam en spile oant 2014 by de jeugd fan Feyenoord. Op 16-jierrige leeftiid stapte hy oer nei Manchester City. Neffens technysk manager Gerry Hamstra wurdt op dit stuit it papierwurk regele, dêrnei kin Kongolo oan de slach. Hy wurdt omskreaun as in goeie allround middenfjilder, dy't op ferskate plakken spylje kin.


description: De 54-jierrige frou út Ljouwert sei tsjin boargemaster Harald Bergmann fan Middelburg dat er werom moast nei 'syn eigen lân'.

title: Ljouwerter frou krijt straf om't se boargemaster it lân út hawwe wol

maintext:
By de man út Middelburg wie thús himp fûn. Hy hat MS en soe dêrom de softdrugs brûke.
De frou út Ljouwert hie har it lot fan de man oanlutsen en hie de boargemaster yn in e-mail 'heel veel ziekte, narigheid en pijn' tawinske. Se hie ek in link lein mei nazipraktiken en sein dat de namme fan de boargemaster Dútsk klonk en dat er op it earstfolgjende fleantúch nei syn 'eigen lân' set wurde moast. 'Als allochtone burgemeester dient u niet het belang van Nederland'.
Skrokken
De frou seit dat se achterôf bot skrokken is fan wat se skreaun hat. 'Ik ben als een feeks tekeergegaan', sei se tsjin de rjochter. Der wie in boete fan 250 euro tsjin har easke, mar omdat se der finansjeel min foar stiet, krige de frou in wurkstraf.


description: Troch it simmerwaar binne der in soad minsken op de strannen en hawwe de rêders al ferskate kearen yn aksje west.

title: Drokke earste dagen foar KNRM Lifeguards op Waadeilannen


description: It âlde rekôr stie op 65 auto's en dat is freed ferbrutsen yn Wolvegea.

title: Elfwegentocht ferbrekt wrâldrekôr 'simultaan lade'

maintext: Mei 85 auto's is freed it âlde wrâldrekôr ferbrutsen fan 'simultaan lade'. Yn it ramt fan de Elfwegentocht is besocht mei de provinsje Súd-Hollân it wrâldrekôr del te setten. Dat barde by Home Center yn Wolvegea.


description: Op 5 oktober is it kongres yn de eardere suvelskoalle fan Boalsert.

title: Boalsert krijt in grut kongres oer iten

maintext:
Reüny
Fjouwer inisjatyfnimmers út en om Boalsert organisearje it kongres ûnder de namme Frisian Foodture '18 en komme tagelyk ek in dei earder mei in reüny foar eardere learlingen fan de suvelskoalle. De ferwachting is dat dêr ek wol tusken de 500 en 1000 minsken op ôfkomme sille.
Dat binne meastentiids ek minsken dy't op 't stuit wichtige funksjes yn de foodyndustry hawwe. Troch it kongres yn de eardere suvelskoalle te organisearjen, wurdt Boalsert foar even wer it sintrum fan de suvelyndustry.


description: De sjauffeur seach ûnder it riden dat der reek út de wein kaam. Hy tocht dat de landing yn de brân stie.

title: Jiskewein dumpt lading âld papier op de dyk

maintext: In jiskewein fol mei âld papier is freedtejûn yn de brân flein op de N354 by Tsienzerbuorren. Under it riden seach de sjauffeur dat der reek út de laadbak kaam. Hy tocht earst dat de lading yn de brân stie, en dêrom kypte er al it papier op de parallelwei.


description: Wetterskip Fryslân begjint tiisdei mei it útdielen fan boeten oan boeren dy't harren net oan it bereiningsferbod hâlde.

title: Trije boeren ha bereiningsferbod oertrêde

maintext:
It wetterskip giet derfan út dat it bereiningsferbod, sa't dat no jildt, foarearst net útwreide wurde sil. Mocht de drûchte noch langer oanhâlde, dan wurdt it ferbod mooglik yn de rin fan nije wike útwreide.
Situaasje drûchte stabyl
Neffens in wurdfierder fan it wetterskip is de situaasje op dit stuit wat de drûchte en de wetterkwaliteit oanbelanget stabyl. Wol konstatearje de meiwurkers fan it wetterskip dat de fisk "flau" reagearret. It kalamiteiteteam fan Sportfiskerij Fryslân hâldt dit yn de gaten en wurdt yn gefal fan need ynsetten om bygelyks mear suurstof yn it wetter te krijen.
Ek de kwaliteit fan it swimwetter yn de provinsje is stabyl. Op dit stuit is der by twa offisjele swimplakken blau-alch oantroffen.


title: Fol Fjoer! De bruorren Ysbrand en Oane Galama

maintext: It ljeppen hawwe se leard efter de stâl fan heit, oer de feart: de bruorren Ysbrand en Oane Galama fan It Heidenskip. Ysbrand ljept yn de heechste klasse, Oane besiket yn de twadde klasse him te kwalifisearjen foar it FK. Beide sitte se fol fjoer foar it fierljeppen.


description: De gearwurking mei de oare D66-Steateleden ferrûn muoisum, seit Schukking. Selsstannich ferwachtet er syn wurk better dwaan te kinnen.

title: Sietze Schukking stapt út Steatefraksje D66 en giet selsstannich fierder

maintext:
Neffens Schukking wie de gearwurking mei de oare Steateleden fan D66 muoisum. Der wiene neffens him te folle ferskillende persoanlikheden en hy krige fan syn fraksje te min frijheid om syn wurksumheden goed út te oefenjen. No't er selsstannich fierder giet, ferwachtet Schukking syn wurk better dwaan te kinnen.
Under fjoer
Schukking wie de wurdfierder fan D66 dy't mei oare opposysjepartijen in alternatyf plan makke ha oer de takomst it feangreidegebiet yn Fryslân. Mar nei in ynstjoerd stik fan him yn de Leeuwarder Courant oer dy oanpak kaam Schukking ûnder fjoer te lizzen fan de oare opposysjepartijen.


description: Skiermûntseach kriget hieltyd faker fragen oer drones boppe it eilân. De gemeente wol strangere regels.

title: Skiermûntseach freget minister om strangere regels foar drones

maintext:
Benammen by de fjoertoer, mar ek boppe de pôlen en de dunen hingje faak drones. Dy soargje yn guon gefallen foar oerlêst en fersteure de rêst foar de bisten.
De gemeente jout oan dat ek ûndersikers drones brûke by it tellen fan fûgels en dat der ek sjoen wurdt nei drones dy't medisinen ferfiere. Op de webside fan de gemeente is mear ynformaasje te finen oer wêr't drones wol en net fleane meie.


description: Yn it Abe Lenstra Stadion waard it tsjin Kayserispor, mei âld-Hearrenspiler Bilal Basacikoglu, úteinlik 2-1 foar Hearrenfean.

title: SC Hearrenfean wint oefenduel fan Kayserispor

maintext:
Sam Lammers makke yn de 33ste minút it earste doelpunt foar de Feansters. Tsien minuten letter kaam de nûmer njoggen fan de Turkske kompetysje op likense hichte, troch in doelpunt fan Deniz Turuc.
Henk Veerman
Nei it skoft barde der lange tiid net in soad. Pas yn de 83ste minút kaam Sportklup Hearrenfean op foarsprong troch in goal fan ynfaller Henk Veerman. Dy krige de bal oanspile yn it strafskopgebiet en skeat de bal hurd yn it doel. Dêrmei wie de oefenwinst foar Hearrenfean binnen.


description: De oare leden fan it team ûnder lieding fan Björn Kuipers krije wol in rol. Kuipers sels is by de twadde heale finale de fjirde official, Sander van Roekel

title: Erwin Zeinstra net ynset by de heale finales fan it WK fuotbal

maintext:
De FIFA hat moandeitejûn bekend makke dat twa fan de leden fan syn team, Björn Kuipers en Sander van Roekel, wol yn aksje komme yn de twadde heale finale tusken Kroatië en Ingelân, mar Zeinstra net.
Dy twadde heale finale stiet ûnder lieding fan de Turk Cüneyt Çakir en syn team. Björn Kuipers wurdt dêroan taheakke as fjirde official en Sander van Roekel as ferfanger. Earder waard al bekend dat de earste heale finale, tusken België en Frankryk, fluite wurdt troch Andrés Cunha út Uruguay en syn ploech.
Letter dizze wike wurdt bekend oft Zeinstra noch wol yn aksje komt by de finale fan snein of de wedstriid om it tredde plak fan sneon.


description: It gebiet om it stadion hinne wurdt oan it begjin fan de middei frijjûn.

title: Noch neat oantroffen by Abe Lenstra Stadion

maintext:
De plysje hat yn har ûndersyk noch neat oantroffen by it Abe Lenstra Stadion op It Hearrenfean. Woansdeitemoarn betiid kaam der by it stadion fan SC Hearrenfean in bommelding binnen. Fuort dêrnei waard it stadion en de bedriuwen der flak omhinne ûntromme.
De ferwachting is dat it ûndersyk mei speurhûnen en in bomferkenner oan de ein fan de moarntiid klear is. It gebiet om it stadion hinne sil dan oan it begjin fan de middei wer frijjûn wurde.


description: Undernimmers ha al twa brieven stjoerd oer de ferhuzing fan de Lidl, mar ha noch gjin inkelde reaksje fan de gemeente krigen.

title: PvdA: ''De Fryske Marren lit belutsen boarger yn de kjeld stean''

maintext:
Undernimmers oan de Vissersburen ha al twa kear in brief stjoerd wêryn't se de foarnommen ferhuzing fan de Lidl nei de Pôlle stypje, mar ha oant no ta gjin inkelde reaksje fan de gemeente krigen. Dy lit dêrmei de belutsen boarger yn de kjeld stean, seit de PvdA-fraksje no.
De fraksje fynt de wurkwize fan de gemeente jammerlik en net bydragen oan it goed omgean mei boargerinisjativen. De PvdA hat om dy reden fragen steld.


description: Se is ien fan de twa Friezinnen dy't freed oan de start stiet fan de grutste ronde yn it frouljushurdfytsen. En se fynt it spannend.

title: Nicole Steigenga (20) út Eksmoarre debutearret yn Giro Rosa

maintext:
Steigenga rydt foar de Italiaanske ploech BePink. "Sy joegen my de kâns om hjir te riden. De kommunikaasje giet hjir foaral yn it Ingelsk." Druk fielt se net. "As ik him útryd, dan is it al moai. Oait wol ik by dit soarte fan wedstriden hiel goed wêze, dat ik dan mei de bêsten meikin. No wol ik gewoan sjen wat ik kin en genietsje."
De Giro Rosa set freed útein mei in ploegetiidrit. "Daliks hawwe we noch in ploegepresintaasje. Dêrnei even in massaasje, ite en dan mar op bêd."
Steigenga hat it hurdfytsen net fan in frjemdenien. De hurdfytsleafhawwers sille har heit, Sierd Steigenga, ek kenne.


description: In frikandel fan geiten, in burger fan guozzen en patat fan imerkes. Ynnovative frituersnacks op festival Welcome to the Village.

title: Mei opsetsin moalwjirmen yn de patat op Welcome to the Village

maintext:
In frikandel, in kroket of in kaassûfflee. Al jierrenlang is dat it fêste menu yn de snackbar. Mei it tema 'Snackbar van de toekomst' wurdt neitocht hoe't wy omgean mei bisten en fleis. En hoe't it sûner kin en duorsumer.
In hiele geit
Restauranteigener en sjef-kok Willem Schaafsma wol wat dwaan tsjin it fuortsmiten fan goed iten. Schaafsma keapet bygelyks folsleine geiten by in boer út Makkum en brûkt alle parten fan de geit foar syn produkten. "Van de geiten wordt rendang gemaakt, maar ook frikandellen", fertelt Schaafsma. "In de frikandellen gaan meerdere delen van de geit zoals stukjes nier, vet, maar ook de lever", fertelt hy. Sa wurdt it bist fan tichteby helle én wurdt de folsleine geit yn it iten ferwurke.
Yn de fideo sjogge je hoe't de frikandellen makke wurde.


description: It wie nei de moeting mei Borussia Mönchengladbach ûnder 23 de twadde wedstriid tsjin in betelle fuotbalklup.

title: SC Hearrenfean spilet lyk yn oefenwedstriid tsjin FC Twente

maintext:
Yn de earste helte wie Hearrenfean wol better sûnder hiel goed te spyljen. De bêste kansen wienen foar Hearrenfean. De grutste kâns kaam troch in ferkearde weromspylbal fan Twente-ferdigener Peet Bijen, dy't de bal op de eigen peal skeat.
Iepeningstreffer
Nei in pear wiksels yn de rêst kaam Twente op 1-0. Hearrenfeankeeper Trevor Doornbusch makke in grutte flater en Dylan George makke nei 51 minuten de 1-0. Twente wiksele nei in dik oere hast de folsleine ploech. Hearrenfean wie de twadde helte lang minder, mar sette yn de einfaze noch wol oan. Mihajlovic makke yn de 81ste minút de 1-1. Van Amersfoort rekke yn de einfaze noch de peal.


description: In te grutte mûle, te djoer of krekt in skitterjend boartersplak foar bern? De nije fontein fan Starum ferdielt besikers.

title: FIDEO: Hoe befalt de fontein fan Starum?

maintext: Tsien fan de alve fonteinen yn 'e Fryske alve stêden binne ôfrûne maitiid oanset. Hoe giet it no? Wurde se massaal besocht? Wat fynt eltsenien der fan? Omrop Fryslân giet se allegearre by del en siket it út.


description: De steatefraksje makket him soargen oer de opslach, omdat de asbest iepen en bleat leit op Ecopark De Wierde.

title: ChristenUnie hat fragen oer asbestopslach by It Fean

maintext:
Op it Ecopark De Wierde wurdt jierliks sa'n 15.000 ton oanlevere. Dat stoart wurdt - wannear't it fol sit - fan boppe ôf tichtmakke. It probleem is allinnich, wannear't de bulte noch net fol is, dat dan de asbestdieltsjes troch de loft yn de omjouwing komme kinne.
Dêrom wol de ChristenUnie dat de provinsje ynset op oare wizen om asbest te stoarten. Ek wol de partij witte hoe't it tafersjoch op it stoart op It Hearrenfean regele is.


description: Se wolle dat de belesting foar bûtenlânske oandielhâlders net skrast wurdt. Dat soe 1,6 miljard skele en dat soe dan nei it sosjaal domein kinne.

title: PvdA Tytsjerksteradiel wol jild dividintbelesting nei sosjaal domein

maintext:
De fraksje fan de PvdA yn de gemeenteried fan Tytsjerksteradiel wol mei in moasje it kolleezje oproppe om der by it Ryk op oan te trúnjen om ôf te sjen fan it skrassen fan de dividintbelesting foar bûtenlânske oandielhâlders.
Dêrmei is in bedrach muoid fan 1,6 miljard euro. Dat jild kin neffens de PvdA better ferdield wurde oer de gemeenten foar it sosjaal domein. Gemeenten komme nammentlik hieltyd mear jild tekoart foar de soarch en help oan jongeren, hendikepten en âlderen. Den Haag stelt dêrfoar minder budzjet beskikber, wylst de fraach nei dy soarch krekt tanimt.


description: It favorite partoer fan Gert-Anne van der Bos nimt it yn de earste omloop fan de 165ste PC op tsjin Arnold Zijlstra-en-dy. Dat kaam út de lotting.

title: Lotting PC: Van der Bos-en-dy tsjin partoer Zijlstra

maintext: It favorite partoer fan Gert-Anne van der Bos, Taeke Triemstra en Tjisse Steenstra nimt it yn de earste omloop fan de 165ste PC op tsjin Arnold Zijlstra, Pier Piersma en Haye Jan Nicolay. Dat kaam út de lotting, moandeitejûn op it Sjûkelân yn Frjentsjer.


description: Sa moatte de wetterkearingen better klear wêze foar de takomst.

title: Grut tal diken en kaden yn Súdwest-Fryslân oanpakt

maintext: It Wetterskip hat in grut tal maatregels naam om de diken te ferbreedzjen en te ferheegjen. Op in tal plakken binne de diken ek ferlein. Sa ûntstiet der mear romte foar it wetter, by swiere buien. Fierder moat ek de natuer profitearje fan de maatregels, omdat der no mear ûndjippe plakken binne, dêr't wetterplanten groeie kinne en fisken libje kinne.


description: Miskien wol ien fan de dreechste banen as it echt hyt wurdt: wurkje yn de kassen yn Bitgum.

title: Switte yn de hitte fan de kassen yn Bitgum

maintext:
De tomateplanten sels moatte ek folle hurder wurkje as oars. De planten binne sels de ferkuollers fan de kas. Mar hawwe dêr wol in goeie temperatuer foar nedich. 26 Graden is ideaal mar mei hege bûtentemperatueren rint dat gau heger op. Der binne maatregels naam om it de planten makliker te meitsjen.
De meiwurkers knippe minder blêden fan de tomateplanten ôf. Gewoanwei knippe se dy bot, sadat it rispjen letter makliker giet. Mar no litte se mear blêden op de planten sitte. Dan ferdampe de planten mear wetter en bliuwt it klimaat yn de kas fochtiger. Sa hoege se minder wetter út it bassin te brûken. Yn it bassin fange se reinwetter op. It wetter dat se yn in jier brûke is ûngefear 80% reinwetter, 20% kraanwetter.


description: Dat barde nei in grut opspoaringsûndersyk yn Noard-Nederlân op it mêd fan ynternetkriminaliteit.

title: Trije Friezen oppakt foar belutsenheid by ynternetkriminaliteit

maintext:
Njonken de trije Friezen waarden ek twa minsken út Drinte (frou fan 31 en jonge fan 14) en in fertochte (19) út Grinslân oanhâlden. De yn totaal seis fertochten wurde fertocht fan it brûken fan in kriminele webside, Webstresser.org, om DDoS-oanfallen út te fieren. By sa'n digitale oanfal wurdt mei meardere kompjûters besocht ien spesifike webside plat te lizzen.
"Deze verdachten zijn de afgelopen weken door ons bezocht en zijn allemaal aangehouden", seit Ronald van der Werf fan it Cybercrimeteam Noard-Nederlân. In DDoS-oanfal is in misdriuw. De plysje is dwaande mei it opspoaren fan fertochten dy't har oan dizze misdriuwen skuldich meitsje.


title: Brân yn de Hema op Skylge

maintext:
De brânwacht hie it fjoer gau ûnder kontrôle. Om't de winkel fol reek stie, is dy tydlik sletten om de saak fentilearje te kinnen.
It is net bekend hoe't de brân ûntstien is en hoe grut de skea is.


description: De twa wiken fan de Elfwegentocht einigje mei in grutte parade fan elektryske weinen op de N31. Dy is dêrom sneon in pear oeren ticht.

title: Wâldwei diel fan sneon ôfsletten mei Elfwegentocht-parade

maintext:
De Wâldwei giet ticht tusken Nijegea oant de Werpsterhoeke by Ljouwert. "It is in grutte logistike operaasje", seit projektlieder Tsjeard Hofstra fan de Elfwegentocht. "Oan oerlêst ûntkomst net wannear't in dyk ôfsletten wurdt. Mar fan Drachten kinst noch wol yn Ljouwert komme oer de Sintrale As. En it ferkear fan de Ofslútdyk nei Drachten wurdt oer de A7 stjoerd."
De ôfsluting stiet pland fan 5.30 oere oant 15.00 oere. "Mar wy hoopje dat we twa oerkes earder al klear binne op de Wâldwei", seit Hofstra.
Langdiel moaiste plakje
Nei de parade sjen kin op ferskate plakken. It moaiste plakje is neffens Hofstra by it akwadukt Langdiel yn de Ljouwerter wyk Suderbuorren. "As je dêr om 11.00 oere klear steane, dan sjochst in stoet oer de dyk, in boatestoet oer it wetter én der komt in elektrysk fleantúch oerhinne fleanen. Dêr kinst it bêst op de fyts nei ta. En it wurdt moai waar, dus dat skeelt."


description: Meardere ienheden fan de brânwacht binne oproppen om it fjoer te bestriden. By de brân komt in soad reek frij.

title: Utslaande brân yn Spar yn Wynjewâld


description: In frachtwein is moandei op in buske botst op de Wâldwei by De Pein. De frachtweinsjauffeur is nei it sikehûs brocht.

title: Dútske frachtweinsjauffeur rekket ferwûne by botsing op Wâldwei

maintext: It ferkear dat by it tankstasjon wei komt, kin fia it parkearplak de autodyk wer opkomme. Wêrtroch't de frachtwein op it buske botst is, is noch net dúdlik. De Verkeersongevallenanalyse is nei it plak fan it ûngefal kaam om út te sykjen hoe't it ûngelok krekt barre koe.


description: It Ministearje fan Ekonomyske Saken komt yn gearwurking mei 43 oare partijen mei in pakket maatregels om noch mear keunstljocht út it Waadgebiet te heljen.

title: Nij pakket maatregels: noch mear ljochten út yn it Waadgebiet

maintext:
Under oare de provinsjes Fryslân, Grinslân en Noard-Hollân dogge mei oan it inisjatyf. Ek de natuerferienings en in ferskaat oan bedriuwen hawwe tasein dat se meidwaan wolle om de maatregels út te fieren. It doel is om úteinlik te kommen ta in 'Dark Sky Werelderfgoed Waddengebied'.
Pakket maatregels
It pakket oan maatregels is in útwurking fan in yntinsje ferklearring út 2016. It jier dêrop is in Quickscan útfierd, om te sjen wat der al goed rint kwa ferljochting. Yngenieursburo Clafis konstatearre dat der benammen in protte winst te heljen wie op fjouwer punten:


description: De frachtauto kaam yn oanriding mei in auto en dat hat even foar problemen soarge.

title: Lekkende frachtauto nei ûngelok Werpsterhoeke: dyk koarte tiid ôfsletten

maintext: Op de Wâldwei by Ljouwert is tongersdeitemiddei in frachtauto yn botsing kaam mei in auto. It ûngelok wie op de N31 by de Werpsterhoeke.


description: It doel fan de beukerfakânsjewiken is om de taalfeardigens op peil te hâlden.

title: Beukers kinne ek yn de fakânsje nei de opfang

maintext:
Neffens pedagogysk meiwurkers fan de berne-opfang is te fernimmen dat de taalfeardigens fan de lytse bern efterútgiet by lange fakânsjes. Yn de spesjale fakânsjewiken wurdt de taalfeardigens fan de bern boartsjendewei stimulearre. Njonken taal is der ek omtinken foar rekkenjen, motoryk en sosjaal-emosjonele feardichheden.
Lokaasjes
Kids First Cop Group organisearret de beukerfakânsjewiken foar in tal lokaasjes yn Feanwâlden, Damwâld, Rinsumageast, Broeksterwâld, Wâlterswâld en De Westereen. It giet om de earste trije wiken fan de simmerfakânsje. De earste oanmeldingen binne yntusken binnen, seit de opfangorganisaasje.


description: Dit yn it ramt fan it LF2018-evenemint European Sports for all Games. Der binne takom wykein allegear aktiviteiten yn de hal.

title: Hjitte? Yn Elfstedenhal wurdt 'gewoan' riden en curling spile

maintext: Wylst it bûten doar tige waarm is, leit der takom wike 'gewoan' ôf simmeriis yn de Ljouwerter Elfstedenhal. Dit is in ûnderdiel fan it LF2018-evenemint European Sports for all Games.


title: Assistint-skiedsrjochter Zeinstra mei noch dreame fan WK-finale

maintext:
Assistint-skiedsrjochter Erwin Zeinstra fan Dronryp makket noch altyd kâns om yn aksje te kommen yn de finale fan it WK fuotbal yn Ruslân. Moandei waard bekend dat fuotbalbûn FIFA in tal skiedsrjochterteams nei hûs stjoerd hat, mar dat it team dêr't Zeinstra by heart noch bliuwe mei. Dat betsjut dat Zeinstra yn de einfaze fan it toernoai mooglik noch ynset wurdt.
De finale fan it wrâldkampioenskip wurdt snein spile yn de Russyske haadstêd Moskou. De treastfinale om it tredde plak is sneon yn Sint-Petersburg.


description: Fryske haadstêd is te lyts foar twa grutte winkelsintra as De Centrale krekt bûten it sintrum.

title: "Rêdingsaksje nij Cambuurstadion is fataal foar middenstân"

maintext: As de gemeente Ljouwert tastiet dat by it WTC-gebiet in winkelsintrum as De Centrale komt om it nije Cambuurstadion te rêden, is dat de ein foar de Ljouwerter detailhannel. Neffens direkteur Gerrit Jan Faber fan Intersport Leeuwarden is de Fryske haadstêd te lyts foar twa grutte winkelsintra as De Centrale krekt bûten it sintrum.


description: Yn Dongeradiel stiet wol sa'n 500 bunder oan blomkoal en broccoli wat gefaar rint as der net mear bereind wurde mei.

title: "Bereinen fan blomkoal en broccoli moat trochgean"

maintext:
Mear tiid
Moandei oerleit Wetterskip Fryslân mei de boeren oer it bereiningsferbod dat nei alle gedachten nije wike woansdei yngiet. Wetterskip Fryslân makket sels al in ûnderskied tusken gerslân en boulân. It is it doel om de bouboeren wat mear tiid te jaan om harren gewaaksen te bereinen. Ek de 'ferdringingsreeks' dy't jildt by ekstreem delslachtekoart jout it wetterskip romte om by in bereiningsferbod útsûndering te meitsjen foar 'kapitaalyntinsive gewaaksen'.


description: Omrop Fryslân wurket by de registraasje gear mei Omroep Max.

title: Hynstespektakel De Stormruiter komt ek op telefyzje

maintext: De Stormruiter sil ein dit jier te sjen wêze by Omrop Fryslân. Sa kin elkenien dy't it hynstespektakel misse moast en besikers dy't noch in kear neigenietsje wolle it stik besjen. Foar de registraasje fan it teäterspektakel, dat yn septimber en oktober opfierd wurdt, wurket Omrop Fryslân gear mei Omroep MAX.


description: Folle fierder reizgje om by skoalle te kommen, betsjut hegere kosten. Alden fan de bern binne djoerder út, mar no binne der koartingen.

title: Koarting foar skoalbern dy't mei it iepenbier ferfier reizgje

maintext:
Foar it reizgjen mei de bus krije learlingen fan middelbere skoallen yn de hiele provinsje koarting op it busabonnemint Altijd Vrij Fryslân. It giet om in koarting fan 25 euro foar in moannekaart en 250 euro by in skoallejierkaart. Foar in 79 euro de moanne kinne bern frij mei de bus reizgje troch hiel Fryslân.
It is de bedoeling dat de koartingen de kommende fjouwer jier jilde. Yn totaal ynvestearret de provinsje 1,35 miljoen euro yn de koartingregelingen.


description: Ynwenners fan Achtkarspelen en Tytsjerksteradiel krije langer de tiid om te betinken oft se rap ynternet ha wolle.

title: Langere ynskriuwingstermyn foar glêsfezel

maintext:
Ynwenners fan Tytsjerksteradiel en Achtkarspelen krije langer de tiid om har yn te skriuwen as se oansletten wurde wolle op de glêsfezelkabel. Telekombedriuw Kabelnoord woe eins foar de boufak noch begjinne mei de oanlis. Dêrom wie de ynskriuwtermyn fiif wiken, yn stee fan de normale njoggen wiken. Mar it slagget net om no al mei de oanlis fan de glêsfezelkabel te begjinnen. Dêrom wurdt de ynskriuwtermyn wer ferlinge, nei de gebrûklike njoggen wiken.
De provinsje hat in list fan adressen gearstald dy't no noch gjin rap ynternet hawwe. Kabelnoord ynventarisearret wa fan de minsken dy't dêr wenje oansletten wurde wol op it glêsfezelnet. De oanlis kin trochgean sadree't 60 persint fan de gadingmakkers him oanmeld hat. Tytsjerksteradiel en Achtkarspelen binne de earste twa gemeenten dêr't it projekt rint.


description: De bestjoerder rekke fan de wei en naam dêrby sa'n 15 meter oan keunststof fangrail mei.

title: Auto rydt troch fangrail by Dearsum


description: De tsiisboer út Sint-Nyk liet letter op de jûn fia social media witte dat it neffens omstannichheden mei de bestjoerster 'aardich goed giet'.

title: Tsiisboer mei frachtwein oer siden op A6 by De Lemmer

maintext: Op de A6 by De Lemmer is tongersdeitejûn in frachtwein fan in tsiisboer út Sint-Nyk kantelle. De bestjoerster fan de frachtwein ried yn de rjochting fan De Jouwer doe't it ûngelok barde. Hoe't dat krekt barre koe is noch net dúdlik.


description: It ferbod jildt earst foar gerslân, mar wurdt mooglik útwreide as de drûchte oanhâldt.

title: Bereiningsferbod wetterskip liket tongersdei yn te gean

maintext:
It ferbod sil dan yn earste ynstânsje jilde foar gerslân en treft boeren en partikulieren; foar iepenbiere sportfoarsjennings wurdt in útsûndering makke. Wa't betrape wurdt op it oertrêdzjen fan it ferbod kin rekkenje op in boete.
Utwreiding
It wetterskip warskôget dat it bereiningsferbod útwreide wurdt nei oare gewaaksen, as it tekoart oan oerflaktewetter fierder oprint.


description: Se neame it in slach yn it gesicht fan alle Fryske inisjativen om mear skriezen te krijen.

title: Fryske jagers keare har tsjin foarnommen jacht op skriezen yn Frankryk

maintext:
De Ljouwerter krante publisearre ôfrûne freed in artikel oer it foarnimmen fan Frankryk. De regio Fryslân fan de Koninklijke Jagers Vereniging wiist der op dat yn Fryslân alles dien wurdt om it tal skriezen ta nimme te litten. "Het zou naar de mening van de Friese jagers een slag in het gezicht zijn voor al deze beschermingsinitiatieven in Friesland".
De Friezen roppe it bestjoer fan de Nederlandse Jagers Vereniging op om har ynfloed yn Frankryk te brûken om it opnij iepenjen fan de jacht op de skries dêr foar te kommen.


description: Yn it jier fan LF2018 giet Buro de Vries dizze simmer op syk nei de doarpsmienskip. We sette útein yn Reduzum, in doarp dat yn de jierren '90 in eigen wenw

title: Portret fan in doarp: Reduzum

maintext:
Ein jierren '80 seach it der net goed út foar Reduzum. It tal ynwenners gong nei ûnderen, 15 wenningen kamen leech te stean en it tal bern op de basisskoalle waard minder en minder. Doarpsbelang sette de skouders derûnder. Der moasten nije huzen boud wurde sadat de trochstream yn it doarp op gong komme koe.
Fiif ynwenners wienen ree om te ynvestearjen en de tsjerke stelde tsjin in freonepryske grûn beskikber. Betingst fan de tsjerke wie wol dat de eventuele winst werom yn it doarp stutsen wurde moast. It projekt waard in grut sukses en mei de winst waarden ferskillende projekten yn it doarp finanseare.


description: Nei de problemen mei de lûdsnoarmen oan it begjin fan it festival is alles goed ferrûn, seit direkteur Bianca Pander. Mar takom jier moat it wol oars.

title: Welcome to The Village: lûdsnoarmen feroarje, oars kinst gjin festival organisearje

maintext:
De oare jûnen wienen der gjin problemen mear. Troch de wike is it tastiene lûd oars as yn it wykein, dêrom koe it festival gewoan trochgean mei de programmearring. "Nei de muoilike start ha we fantastyske dagen hân. We krije ek hiel positive reaksjes op it programma."
Leafst yn Ljouwert bliuwe
Foar takom jier moat der lykwols wol wat feroarje, fynt Pander. "Oars kinst hjir gjin festivalwykein organisearje. We wolle de buorren gjin oerlêst jaan, mar op it festival wolle we al sels bepale kinne hoe lûd it is, salang't we mar gjin oerlêst feroarsaakje."
In oare lokaasje foar it festival sykje tinkt Pander leaver net oan. "We komme hjir allegear sels wei, dêrom wolle we it festival graach hjir hâlde. Dat wurdt in útdaging, mar dy geane we oan."


description: It brûst dizze simmer yn Fryslân fan allerhanne aktiviteiten. De helptsjinsten hawwe harren hannen der fol oan.

title: Drokte foar Feilichheidsregio mei tal fan simmereveneminten

maintext:
Kin de ambulânse der komme?
By hiele grutte eveneminten wurdt in dei yn it foar it terrein of gebiet kontrolearre. "Ik besjoch dan bygelyks oft in EHBO-post grut genôch is en oft in ambulânse der goed komme kin", fertelt Sandra van der Ploeg fan Feilichheidsregio Fryslân. En se sjogge oft der genôch EHBO'ers ynset wurde.
Koade read
Van der Ploeg seit gjin sinjalen te hawwen dat se it net oankinne. "We hawwe al hiel fier yn it foar de organisaasjes op it hert drukt om op 'e tiid EHBO'ers te regeljen, just omdat der dizze simmer safolle eveneminten binne.'"


description: Allinnich in polityk wûnder kin de plannen foar in nij Cambuurstadion rêde.

title: Allinnich polityk wûnder kin plannen Cambuurstadion noch rêde

maintext:
It WTC-dossier like de goede kant út te gean, doe't de Stadion Ontwikkel Combinatie (SOC) mei boubedriuw Dijkstra Draisma en ûntwikkeler Wijckerveste yn gearwurking mei de topman fan suvelbedriuw A-Ware, Jan Anker, ein juny mei in akkoart nei bûten kamen foar de ûntwikkeling fan it plan. Allinnich de gemeente moast noch oer de brêge komme mei in tasizzing foar in finansjele bydrage en de ûntwikkeling fan de ynfrastruktuer ynklusyf parkearjen. Totale kosten: sa'n 11 miljoen euro. De gemeente hopet dat de provinsje dêr sawat de helte oan bydrage wol.
Friese Poort wol dúdlikens, gemeente moat earst mei provinsje prate
Mar al gau blykte de driging fan de Friese Poort dat der foar 20 july dúdlikens komme moast oer de bou fan in nije skoalle. Wurdfierdster Ilse van der Weide wynt der gjin doekjes om. "Dy datum is hurd." De gemeente soe de saak ferline wike woansdei beprate yn de gemeenteried. Mar dat is net trochgien, omdat de gemeente earst mei de provinsje om tafel woe oer in finansjele bydrage. Dat is ferline wike tongersdei bard, mar dat hat noch neat opsmiten.
Provinsje:"Gemeente is let mei freegjen help"
De provinsje is teloarsteld yn de gemeente omdat dy no pas om help freget. De gemeente hat in heal jier lyn al wol in brief oan de provinsje skreaun. Mar dy is noait ferstjoerd. Provinsjale Steaten komme op 18 july foar it lêst gear foar de simmerfakânsje. De kâns dat dêr al in beslút falt oer provinsjale bydrage liket teoretysk. De Steaten hawwe noch hielendal net oer de kwestje praat. Deputearre Steaten kinne wol selsstannich beslute om de bydrage ta te sizzen. Mar dat leit polityk tige gefoelich en soe de koälysje tusken CDA, VVD, FNP en SP ûnder druk sette kinne. Op dit stuit lykje VVD en CDA foar, mar foar FNP en SP jildt dat net. Deputearre Sander de Rouwe stiet yn de kwesje polityk bûtenspul, omdat syn broer projektlieder is fan de WTC-plannen by Dijkstra Draisma. Dat de gemeente yn de kommende oardel wike selsstannich oer de brêge komme sil, wurdt ek in drege saak om deselde politike redenen.
Friese Poort: "Garânsje fan gemeente soe helpe"
Der soe romte komme kinne as de Friese Poort de garânsje fan de gemeente kriget dat harren gebou der wis komt, hoewol't dêr noch gjin politike oerienstimming oer bestiet. Dat jildt ek as de Friese Poort de gemeente en it konsortium noch wat mear tiid jout. Beide senario's binne ûnwierskynlik. In akkoart mei de Friese Poort is oan de gemeentried net út te lizzen en stiet boarch foar in politike rel. Friese Poort hat de belutsen partijen al in jier speling jûn, fan 1 july 2020 nei 1 july 2021. Fierder útstel is net mooglik fanwege de sterk ferâlderde en ôfkarde húsfêsting dêr't de skoalle mei kampt. De Friese Poort hat moandei hast de hiele dei op in gearkomste praat oer de situaasje. Offisjeel wurde der gjin meidielingen dien. Mar yntern is der net folle fertrouwen mear.
Takom wike nije trochbraak?
Achter en foar de skermen wurdt yntusken folop praat en ûnderhannele om de saak noch te rêdden. Takom wike komme Deputearre Steaten byelkoar foar de lêste fergadering foar de simmer. De gemeente Ljouwert wol de saak ek takom wike op de aginda fan de ried sette. Tsjin alle politike mores yn moat der dan yn beide gremia in trochbraak komme. Allinnich in polityk wûnder kin it stadion en de plannen foar it hiele WTC gebiet noch rêde.


title: Stedscamping fan Dokkum hat it smoardrok

maintext: De stedscamping fan Dokkum oan de Harddraversdijk hat it smoardrok en dan is de boufak noch net iens fan start gien. It moaie waar spilet fansels in wichtige rol dêryn. De camping is eins wol bysûnder, want dy hat ek noch in haven, dêr't tal fan boaten lizze. Eigener Gerke Jagersma lit witte dat hy ien fan de bêste seizoenen hat sûnt hy fyftjin jier lyn de saak oernaam.


description: By it ferpleechhûs yn Wolvegea kinne minsken no kuierje, fruit plukke, oefeningen dwaan of griente ferbouwe.

title: Beleeftún makket libben bewenners Lindestede draachliker

maintext: Foar minsken út dit lanlike gebiet, dy't wend binne om yn de natuer en mei grien dwaande te wêzen is de beleeftún ideaal. It is foar de bewenners altyd goed om yn it grien dwaande te wêzen, mar se kinne der ek picknicke en bûtenkonserten hâlde. De offisjele iepening is op 20 septimber. De tún is no al folop yn gebrûk.


title: Natascha Ausma pakt sulver op EK mei Nederlânske judoploech

maintext:
Judoka Natascha Ausma fan Lippenhuzen hat mei de Nederlânske judoploech woansdei in sulveren medalje behelle. Dat barde op it earste EK foar lanneteams yn it Russyske Jekaterinenburg. De Nederlânske judoka's moasten yn de finale mei 4-2 belies jaan tsjin Dútslân. Friezinne Ausma wûn har wedstriid yn de finale.
Nederlân wûn op it paad nei de finale fan Azerbeidzjan (4-2), Roemenië (4-3) en Frankryk (4-2). Dit ûnderdiel is op 'e Olympyske Spelen fan 2020 yn Tokio foar it earst olympysk.


description: In wike lyn wie der brân yn De Twee Broertjes. Mei help fan ynstânsjes, bedriuwen en frijwilligers is alles oprêden.

title: Troch brân troffen Harnzer restaurant wer iepen

maintext:
Woansdei waard it gebou frijjûn en koene de eigeners, heit en soan Zeinstra, mei help fan frijwilligers oan de slach om de boel op te rêden. It wie foar it restaurant fan grut belang om mei it moaie waar en de oankommende Tall Ships Races sa gau mooglik wer iepen te gean.
Heit Michiel Zeinstra is elkenien tankber foar alle help, wêrtroch't it ytkafee binnen in wike nei de brân wer iepen koe. "De oannimmer stie hjir moandeitemoarn fuortendaliks foar de ruten om te helpen, mar ek de gemeente en Liander ha goed holpen." De earste en twadde ferdjipping fan it gebou rekken slim skansearre troch de brân, yn it restaurant wie der foaral wetterskea.


description: It Noarske Oissan Engineering komt nei de wetterkampus yn Ljouwert.

title: Noarsk bedriuw nei wetterkampus Ljouwert

maintext:
Wetterkampus Wetsus yn Ljouwert hat der in nij bedriuw by. In Noarsk technologybedriuw hat koartlyn in fêstiging iepene yn Ljouwert. Oissan Engineering is in bedriuw dat spesjalisearre is yn it minder sâlt meitsjen fan wetter, mei it projekt Waterfountain.
It bedriuw wol dizze technyk yn Ljouwert fierder útwreidzje. Wetterkampus Fryslân ferwachtet dat de komst fan it bedriuw in behoarlike ympuls jaan kin oan de wurkgelegenheid en ekonomy yn ús regio.


description: De dyk waard tydlik foar in diel ôfsletten, nei't twa auto's mei elkoar yn oanriding kamen tusken Waaksens en Holwert.

title: Ien persoan ferwûne by ûngelok op N356 by Waaksens

maintext:
In ambulânse wie teplak om earste help te ferlienen. De ferwûne bestjoerder is oerbrocht nei it sikehûs.
De plysje hat in diel fan de dyk ôfsletten foar it ferkear.


description: Sanne Wevers is yn goede foarm op wei nei it Europeesk Kampioenskip. Dat liet se snein sjen op in bysûndere turnlokaasje: de iishockeyhal fan Thialf.

title: Sanne Wevers wint op balke yn iishal

maintext:
Turnster Sanne Wevers hat sneintemiddei by in ynterlânwedstriid it ûnderdiel balke wûn. It gong om in ynterlânwedstriid op It Hearrenfean mei Japan, België en Grut-Brittannië. De Olympysk Kampioene op balke makke har favoriterol wier.
Wevers skoarde 14.550 punten. Dat wie in stik mear as Alice Kinsella, dy't twadde waard mei 13.450 punten. Georgia-Mae Fenton einige as tredde. Wevers waard fjirde op de brêge, dy't wûn waard troch Rebecca Downie en Hatakeda Hitomie. Se skoarden beiden 13.900 punten. Wevers pakte 13.550 punten. Vera van Pol waard fiifde, Naomi Visser alfde en ien-nei-lêste.


description: By Klaas Mud yn Ljouwert kinne jo dizze wiken ferantwurde snacke, want hy docht mei oan de Elfwegentocht.

title: Snackbarhâlder Mud set yn op fossylfrije kroketten en patat

maintext:
Konkreet betsjut it beslút fan Mud dat syn patat sa farsk mooglik is, en dus net út de fabryk komt, mar fan ierappels yn 'e skyl, dy't sels hânmjittich snijd en bakt wurde ta patat.
Njonken de produkten wurdt der ek sjoen nei it ferpakkingsmateriaal dat om de snacks hinne sit. Is it bygelyks biologysk ôfbrekber. It kostet de snackbarhâlder miskien wat mear muoite, mar it smyt neffens him in soad op. Dizze wiken is er boppedat ek strang foar syn leveransiers. "Ik wol perfoarst dat se hjir it guod fossylfrij hinne bringe. Oars kin se der wol bliuwe, ha'k se sein!"


title: Ratatoelje #11 Torta de frango fan Aline

maintext: Yn de kulinêre searje Ratatoelje fan Finster op Fryslân meitsje Friezen fan ferskillende eftergrûnen in gerjocht mei in ferhaal. Ien fan dy Friezen is de 30-jierrige Aline Barbosa. Se ferhuze oardel jier lyn fan it Braziliaanske São Paulo nei Ljouwert, har grutte leafde efternei. Altyd as se dizze torta de frango makket, tinkt se even oan har famylje.


description: Der binne op meardere plakken ynfallen, sa meldt de plysje.

title: Plysje yn aksje tsjin organisearre himptylt


description: Lytse fergripen wurde de kommende tiid net beboete. De plysje fiert aksje tsjin de cao-foarstellen fan de plysjetop.

title: Plysje fiert aksje: gjin bekeuringen foar foutparkearjen en wyldpisjen

maintext: De plysje fiert fan moandei ôf aksje. Net allinnich yn Fryslân, mar yn hiel Nederlân. De fakbûnen hawwe it hielendal hân mei de lieding fan de plysje en justysjeminister Grapperhaus. In hege wurkdruk, te min minsken en in plan om plysjeminsken fleksibeler yn te setten, hawwe der foar soarge dat it fertrouwen behoarlik skeind is. Plysjeminsken binne dêrom oproppen om gjin bonnen te skriuwen foar lytse oertrêdingen, bygelyks it fytsen sûnder ferljochting, foutparkearjen en wyldpisjen.


description: Elts jier is it wer de fraach: bliuwt Henk Veerman of net? No is der wer in klup dy't ynteresse hat yn de spits fan Hearrenfean.

title: ADO Den Haag meldt him foar Henk Veerman

maintext:
De Hearrenfeanspits hat noch in kontrakt foar in jier. ADO Den Haag ferkocht earder harren spits Bjørn Johnsen oan AZ, wêrtroch't sy op syk binne nei in nije spits. ADO en Hearrenfean sille mei elkoar ûnderhannelje oer in eventuele transfer.
Earder toande FC Utrecht ek al harren belangstelling, mar dy binne yntusken ôfheakke.


description: Dêrom moatte der safolle mooglik boaten tagelyk yn de kolk. Boatsjefarders moatte ek rekken hâlde mei langere wachttiden.

title: Slûzen Turfrûte beheind betsjinne om wetter te besparjen


description: It bist hat de klap net oerlibbe. De auto, dy't rjochting It Hearrenfean ried, wie sa bot skansearre dat it fuortsleept wurde moast.

title: Pau bedarret by oerstekken op A7 yn foarkant auto

maintext: In opmerklik ûngelok moandeitejûn op de A7 by Drachten. In auto botste dêr rûn healwei achten frontaal op in pau. It bist oerlibbe de klap net.


description: Yn it doarp is al langer striid oer it plak fan it byld fan Ids Willemsma.

title: Gemeente Waadhoeke hellet byld fan sipel út Deinum

maintext:
It byld wie yn opdracht fan in omwenner yllegaal fuort helle en wie dêrnei wer werompleatst, mar dat is neffens de gemeente net goed dien. Dy hat it dêrom no foarearst fuort helle. De lokaasje fan it keunstwurk soarget al in skoftke foar ûnrêst en diskusje yn it doarp. De gemeente sil no mei de belutsenen yn petear.
Toer fan Deinum
It keunstwurk ferwiist nei de sipel op de toer fan Deinum. It waard pleatst by it 100-jierrich bestean fan doarpsbelang De Eendracht fan Deinum.


description: Se krije sa it 'moai waar, lange dagen'-gefoel fan froeger wer werom. Soarchsintrum Het Bildt soarget foar in tinte en in camper.

title: Bewenners soarchsintrum steane fan 'e wike op de camping

maintext: Bewenners fan de fersoargingshuzen De Beuckelaer yn Sint-Anne en Nij Bethanië yn Tsjummearum steane fan 'e wike op de kemping. Sa kinne se it fakânsjegefoel wer belibje, dat se normaal net mear meikrije, omdat se op jierren binne. Soarchsintrum Het Bildt hat soarge foar in tinte en in camper, dêr't de minsken de hiele dei ferbliuwe kinne. Se komme moarns en geane jûns wer nei hûs.


description: It giet om in man sûnder fêst ferbliuwplak. En in auto hat er no ek net mear.

title: Foar de tsiende kear betrape op ride sûnder rydbewiis

maintext: In automobilist is dit wykein foar de tsiende kear betrape op it riden sûnder rydbewiis. It giet om in 30-jierrige man sûnder fêst ferbliuwplak.


description: In jûn oer de takomst fan de winkel luts ferline wike sa'n 100 minsken, dy't wol meitinke woene. De brân kaam dêrom op in wol hiel ûngelokkich momint.

title: Supermerk Wynjewâld siet al yn swier waar

maintext:
"Deze supermarkt is eigenlijk een kern-winkel voor het dorp. Wijnjewoude heeft meer winkels, maar als er geen supermarkt meer is krijgen die het ook moeilijk." De jûn om te praten oer de takomst fan de winkel luts ferline wike noch sa'n hûndert minsken en ferskate brûkbere ideeën. Der waarden ek ôfspraken makke om dy nei de simmer fierder út te wurkjen. It komitee is noch hieltiten striidber, mar de brân fan tongersdei makket ynienen alles ûnwis. De ynventaris fan de winkel kin as ferlern beskôge wurde. De winkel kin yn gjin gefal wer gelyk iepen, safolle is wol dúdlik.
Winkelman Johan Bosch koe justerjûn noch net oanjaan hoe't it no komt mei syn winkel. Hy lit him de kommende dagen bystean troch syn adviseurs. De brân yn it sintrum fan Wynjewâld luts in soad publike belangstelling. De trochgeande Merkebuorren wiene in skoft blokkeard foar al it ferkear. Ek de bus rjochting Bakkefean koe in skoft net foar- of achterút.


description: De winst fan snein yn Harns wie al de fjirde oerwinning op rige foar it partoer Van der Bos.

title: Partoer Van der Bos wint keatserij yn Harns

maintext: It partoer fan Gert-Anne van der Bos, Taeke Triemstra en Tjisse Steenstra hat snein it haadklasse keatsen frije formaasje yn Harns wûn. It trio wûn mei 5-5 en 6-4 fan it partoer fan Enno Kingma, Renze Pieter Hiemstra en Hans Wassenaar. Tjisse Steenstra waard útroppen ta kening.


description: Meiwurkers fan in akkountantskantoar yn Wolvegea binne bot skrokken nei't in âldere automobiliste tsjin harren gevel botste.

title: Frou botst mei auto tsjin kantoar yn Wolvegea

maintext: In auto mei dêryn in âldere bestjoerster is tongersdeitemiddei op it Van der Sandeplein yn Wolvegea tsjin de gevel fan in akkountantskantoar botst.


description: Sander Arends hat foar de earste kear in wedstriid wûn op in Grand Slam-toernoai. Mei Matwé Middelkoop wûn er yn trije sets fan Nedunchezhiyan en Krajicek.

title: Sander Arends nei twadde ronde op Wimbledon

maintext:
Beide duo's wiene lykweardich yn de earste set. Arends en Middelkoop hiene yn it begjin fan de wedstriid ien breakpoint, en by 6-5 wiene der twa setpoints op 'e opslach fan Nedunchezhiyan. Dy koe se beide fuortservearje en dêrom moast op 6-6 in tiebreak de beslissing jaan. Ek de tiebreak wie lang spannend, mar troch in skitterjende backhand fan Arends op 5-4 waard it ferskil makke.
Knappe follys
De twadde set begûn like spannend as de earste. Arends makke sa no en dan yndruk mei in pear knappe follys, wat him in soad applaus fan it Ingelske publyk opsmiet. By 4-4 wiene der ynienen twa breakpoints op de opslach fan Krajicek, mar Arends en Middelkoop koene de break net meitsje. Dêrnei wiene der foar beide koppels noch mear breakpoints, mar op 'e nij moast in tiebreak de beslissing bringe. Dêryn pakten Arends en Middelkoop rap in foarsprong (5-1) en dat soarge ek foar winst yn de set.
It bliuwt lang spannend
De spanning yn de wedstriid waard der nei de earste twa sets net minder om. Beide koppels pakten oant 5-4 ienfâldich harren eigen opslachbeurten. By dy stân moast Austin Krajicek opslaan, mar in pear machtige returns fan Arends en Middelkoop soargen foar twa matchpoints. Dochs slagge it Krajicek om dy fuort te slaan. Twa games letter wiene der op 'e opslach fan Nedunchezhiyan sels trije matchpoints (0-40), mar op 'e nij koene Arends en Middelkoop it net ôfmeitsje.
Yn de tiebreak wie der wer in rappe foarsprong foar it Nederlânske duo (4-1), en wer koene se dat omsette yn winst fan de tiebreak en dus ek de partij.


description: Fisken reitsje yn need troch temin soerstof yn it waarme wetter, foaral yn puollen en fivers.

title: Fisken yn need troch temin soerstof yn it waarme wetter

maintext: Moandei kaam it team yn aksje yn Surhústerfean en Ljouwert. By sporthal it Kealledykje yn Ljouwert wie it doe al te let. Dêr is fisk romme en tiisdei wurdt dêr it wetter ferfarske, sadat der mear soerstof yn it wetter komt.


title: Provinsje hâldt soarch oer retail sintrum Ljouwert by Cambuurplannen

maintext:
Tiisdei waard bekend dat de provinsje fiif miljoen euro reservearje wol foar de ûntwikkeling fan it gebiet. Dat nei oerlis mei de gemeente Ljouwert. It kin net sa wêze dat de detailhannel yn it sintrum ûnder druk komt te stean. Mei De Centrale hat de stêd ek al in grut winkelgebiet bûten it sintrum fan de stêd.
Kielstra neamt it WTC-projekt wol 'bovenregionaal'. De fiif miljoen euro is in reservearring. Kielstra tinkt net dat dit hiele bedrach ynvestearre wurde sil. Hy tinkt dat dit 3,75 miljoen euro wêze sil. Nei de simmerfakânsje komt it kolleezje fan Deputearre Steaten mei in útwurke útstel. Dêrnei sille de Provinsjale Steateleden dêroer stimme moatte.
As ROC Friese Poort der dochs útstapt, dan stiet de 'dochs al wankele finansiering fan it projekt' noch faaier, neffens Kielstra. ROC Friese Poort wol foar 20 july witte oft der yn 2021 sprake wêze sil fan in nij Cambuurstadion.


description: Fuotbalklup SC Hearrenfean wol de skea fan de bommelding fan ferline wike ferhelje op de dieders.

title: SC Hearrenfean wol skea bommelding ferhelje

maintext:
Ferline wike woansdei waard it Abe Lenstra Stadion en de direkte omjouwing ôfsletten, neidat der in melding binnenkaam dat der in bom ûntploffe soe yn it stadion. Der is troch de plysje mei speurhûnen socht, mar der waard neat fûn.
Letter die bliken, dat it om in út de hân rûne grap gie. Trije minderjierrige jonges út it suden fan it lân, fan 13 en 15 jier, binne derfoar troch de plysje oppakt.


description: Jeroen van Heck fan it pompebedriuw is wer thús út Tailân. Hy wie dêr om te helpen by de rêdingsaksjes fan it fuotbalteam dat fêstsiet yn in grot.

title: Jeroen van Heck: "Met een goed gevoel terug uit Thailand"

maintext:
Hy bea syn tsjinsten oan en waard frege om nei Tailân te kommen. Dêr waard hy fuort oan it wurk set. Mei in dossier fan ien tekening op in A-4 papier en in oar stik papier mei wat telefoannûmers gie hy oan de slach.
Al gau waard dúdlik dat syn earst betochte oplossing net wurkje soe. "De ruimte in de grot was heel beperkt. Je kunt daar geen buis leggen." Mei help fan it thúsfront yn Noardwâlde betocht hy in hevelsysteem: "Precies zoals je benzine uit een tank over kunt hevelen. Even zuigen en hop, het loopt."


description: De Belgyske keunstner Johan Creten ûntwurp in flearmûzefontein foar Boalstert. Yn de stêd binne de mieningen ferdield.

title: FIDEO: Majestueuze flearmûs yn Boalsert "eins net te begripen"

maintext: Tsien fan de alve fonteinen yn de Fryske alve stêden binne ôfrûne maitiid oanset. Hoe giet it no? Wurde se massaal besocht? Wat fynt eltsenien der fan? Omrop Fryslân giet se allegearre by del en siket it út.


description: De gemeenteried fan Smellingerlân is unanym akkoart gien mei de oanbefellingen fan de ûndersykskommisje foar it Lawei-debakel.

title: Gemeenteried unanym yn oanbefellingen Lawei-debakel


description: De jongerein dogge as trainee ûnderfining op op de sylskippen fan de Tall Ships Races en sile fan Noarwegen nei Harns.

title: Groep fan 335 jongerein nei Noarwegen foar syltocht Tall Ships Races

maintext: De races binne mei sa'n 3.000 bemanningsleden de grutste ynternasjonale oseaanraces. De helte fan de bemanning bestiet út trainees tusken de 15 en 25 jier. Op 29 july sette de sylskippen ôf út Stavanger om nei in wike silen oan te kommen by de finish tusken Skylge en Flylân. Fan dêrút sile de skippen yn kolonne nei Harns. Dêr is op 3 augustus de Sail In, it iepeningsspektakel fan de Tall Ships Races yn Harns.


description: Us kollumniste Hilda Talsma fermakke har yn it ferline poerbêst op it doarpsfeest, mar mei de jierren wurdt se wat kiezziger.

title: Kollum: "Doarpsfeest"

maintext:
It wie prachtich moai waar, dat koe net better mar ik gean foar de feestjûnen yn 'e tinte. Ik mei graach dûnsje, dochs koe ik de freedtejûns net echt yn de goede stimming komme. Ik wurd ek wat sinniger no't ik âlder wurd en it is dan mar krekt hoe't it kwartsje falt. It wie bêst wol fris en de band kaam in oere te let. Se begûnen om alve oere te spyljen en eins hie ik doe al in heal oere myn nocht.
De earste set wie leuk en we koene los op 'e dûnsflier. Mar doe't ik einlings waarm wie en de gong der goed yn siet, hiene se alwer pauze. Wer in skoft wachtsje en mei de twadde set wie 'k der ynienen klear mei. Doe bin 'k mar nei hûs ta gien wylst de rest noch in moai feest hân hat. De sneontejûns wie der in geweldige band. Dêr wiene de mieninigen ûnder de 40-plussers wol oer ferdield, mar ik fûn it machtich.
It wie moderne muzyk. Gjin Abba, Bryan Adams of Hazes, mar wol flot en se spilen strak! Ik ha de hiele jûn stien te springen en te dûnsjen, oant myn knibbels eins net mear koene. Mei in pear oare memmen stiene wy tusken de jeugd út ús dak te gean, oant se in ferske spilen en elkenien sakje moast. Ik bleau stean, tegearre mei noch in mem. "Hjir wurde myn knibbels net bliid fan", sei se en ik wist presys wat se bedoelde.
Ik fytste om in oere of trije nei hûs ta en moast tusken in groep frjemde jonges troch, dy't de hiele dyk yn beslach namen. "Oan 'e kant, jonges!", rôp ik. "Sa'n ûnnoazele Wartenster, seker?", sei ien fan harren doe't ik der tuskentroch fytste. "Dat is de mem fan Hylke!", rôp in oar. "Dêr moatst om tinke!" Dat lêste hearde ik noch krekt, doe't ik de bocht om gong.
Doe't ik op bêd lei, koe ik earst noait sliepe. Myn earen rûsden nochal, mar úteinlik ha ik my deljûn. Ik tink dat it doe in oere as fjouwer wie. Ik ha de sneins wol útslept, mar kaam as in stive planke fan 't bêd. Myn knibbels kreaken en ik wie sa min as pudding. Ik ha noch al efkes nei it matinee west, mar dat wie gjin sukses.
Miskien moat ik faker op stap, mar de sfear fan in doarpsfeest hast allinnich mar op in doarpsfeest en se kinne hjir omraak feestfiere. Jong en âld trochelkoar, it is de mienskip op syn bêst. Dochs hie ik it de sneins wol hân en ik ha my deljûn op 'e bank. Ien jûn dik yn 't feest en in pear dagen stikken. Ik fiel my dan eins bêst wol in suertsje en myn eigenwearde hat dêr wol efkes ûnder te lijen.
Mar oan 'e oare kant; as frjemde jonges nachts roppe, datst om de mem fan Hylke tinke moatst, dan falt it miskien ek noch wol wat ta."


description: De kop stiet my der net nei. Dy sit fol fan fakânsje. Of earder: leech fan fakânsje. Want sadree't dy pear wiken yn july en augustus harren oantsjinje, is

title: Kollum: "De toverdrank fan frijheid"

maintext:
Sadwaande moat ik it mei jim oer feministen ha. En benammen oer de selektive lilkens dy't se fertoane. Krekt foarige wike kaam it berjocht dat in Iraansk frommeske ta tweintich jier sel feroardiele is, nei't se yn febrewaris har holdoek ôfdien hie. Dat ôfdwaan fan de hijab is part fan in kampanje dy't My Stealthy Freedom hjit. Shaparak Shajarizadek hie foto's fan dat momint op har eigen website pleatst. Op dy foto's is te sjen hoe't se de holdoek as in flagge op in stôk foar har útstekt. In frou fan 42 dy't har lang om let frij fielt. Lykwols wiene dy foto's by de ferkearde minsken ûnder eagen kaam. De plysje hie har en noch 28 oaren oppakt, martele, slein en finzen set. En no is Shajarizadek ta tweintich jier sel feroardiele.
Okkerdeis lies ik in ynterview mei Masih Alinejad, de frou dy't de ynternetkampanje My Stealthy Freedom opset hat. Op dy site stean allegear selfies fan froulju dy't de holdoek ôfdogge. Yn in harksitting fan it Europeesk Parlemint helle Alinejad hurd út nei de swijsume en selektive feministen. Se sei folslein terjochte dat guon dêrfan harren wol útsprekke tsjin it boerkiny-ferbod yn Frankryk, mar net tsjin de ferplichte holdoek yn Iran. Dat Sweedske ministers en de Nederlânske minister Sigrid Kaag de holdoek omdogge as se yn Iran komme. Alinejad sei dat soks har sear die. "Dyselde minsken ha wol krityk op de regearing Trump, omdat der tefolle manlike ministers yn syn tiim sitte. Dat is hypokryt."
Alinejad fertelt dat in Iraansk geastlike tjin har sei dat sels froulike politisy út it Westen harren kultuer en wetten respektearren. Hoe doarde sy dêr dan tsjin te protestearjen? Dûm wie Alinejad ek dat minister Kaag de ferplichte holdoek in bysaak neamde, dat der oars gjin petear mei Iran mooglik wie. Neffens Alinejad skeine sokke útspraken de froulju yn Iran. Wylst Kaag glimkjend mei in holdoek omrûn, waard Shajarizadek mei 28 oaren slein, tramtearre en yn de sel smiten. Om dêr, sa't it no stiet, noait wer út te kommen. Hoesa, bysaak?
Se hat gelyk. De swijsumens en selektive lulkens fan Westerske feministen binne beskamsum. "Soks is no ienris de wet", sei minister Kaag. Lit har dat yn it gesicht fan Shajarizadek sizze. Hawar, ik hâld deroer op. Ik plûmp hast yn de tsjettel fol toverdrank. En winskje dat soks Iran en tal oare lannen ek barre soe: falle yn de toverdrank fan frijheid."


description: De pastoar fan de Sint Martinustsjerke yn Snits sil op snein 5 augustus de mobile satellytwein fan United ynseinigje.

title: Pastoar út Snits jout seine oan satellytwein


description: De omset- en winstsifers binne heger as in jier lyn. Yn fergeliking mei 2016 is de omset mei 15,7 prosint groeid.

title: Suvelbedriuw Royal A-ware makket 18 miljoen euro winst

maintext:
Foar 2018 sprekt Royal A-ware gjin ferwachtingen út, omdat der folop beweging is op de suvel- en tsiismerk. It bedriuw set dit jier wol yn op fierdere ûntwikkeling, mei de bou fan in mozzarellafabryk op It Hearrenfean.
Royal A-ware is spesjalisearre yn it produsearjen, fersnijen en ferpakken fan tsiis, suvel en rjemme. Der wurkje mei-inoar 2450 minsken by it bedriuw.


description: De 44-ste edysje fan Fryske bûsboekje leit yn de winkels.

title: It nije Fryske bûsboekje leit yn de winkels

maintext: De 44e edysje fan it Fryske Bûsboekje 2019 leit yn 'e winkels. De ôfrûne wike is it boekje troch frijwilligers rûnom yn Fryslân ferspraat. Tema dit jier is 'famylje'. De seis finalisten, dy't op 6 juny meidiene oan it Grut Frysk Diktee, ha it bûsboekje tastjoerd krigen. De earste edysje fan it bûsboekje is dy fan 1976.


description: Ein juny hie der in útspraak wêze moatten, mar de rjochtbank hat seis wiken útstel frege.

title: Noch altyd gjin dúdlikheid oer wynmûne Reduzum

maintext:
De provinsje wol dat nei tastean, mar Ljouwert stipet it doarp dêrby. De útspraak hie ein juny al wêze moatten, mar de rjochtbank hat noch seis wike útstel frege. De provinsje wol dat der gjin allinnichsteande wynmûnen mear boud wurde op it lân.
Ferfanging fan in besteande mûne as yn Reduzum mei wol, mar it doarp wol graach in gruttere mûne delsette dy't in tsien kear hegere opbringst hat.


description: Autokoereur Nyck de Vries fan Twellingea hat sneon in sânde plak behelle yn de earste F2-race op it Silverstone-sirkwy yn Ingelân.

title: Nyck de Vries sânde yn Formule 2-race op Silverstone

maintext: Autokoereur Nyck de Vries fan Twellingea hat sneon in sânde plak behelle yn de earste F2-race fan it wykein op it Silverstone-sirkwy yn Ingelân. De Vries starte fan plak alve en skode de iene nei de oare koereur foarby. Hy mingde him sels yn de striid om de top 5 posysjes, mar moast úteinlik genoegen nimme mei it sânde plak. Dit betsjut wol in startposysje op it twadde plak by de twadde race fan it wykein op snein.


description: De trije noardlike provinsjes wolle ynsette op it bêste duorsume plattelân.

title: Fryslân moat koprinner duorsum plattelân wurde

maintext: Fryslân moat mei Grinslân en Drinthe de provinsje wurde dy't it bêste duorsume plattelân ha. Under de namme Regiodeal Natuurinclusieve Landbouw hawwe de provinsjes dêr moandei plannen foar presintearre. Ynkoarten wurde dy plannen oan minister Schouten fan Lânbou, Natuer en Fiedselkwaliteit oerlange. It Ryk soe helpe moatte om it Noarden koprinner te meitsjen. Schouten hat foar in omslach yn de lânbou in pot fan goed 900 miljoen euro beskikber. De inisjatyfnimmers hoopje dêrfan foar de útfiering fan de plannen sa'n 10 oant 15 miljoen euro yn it jier binnen te heljen. Want dat bedrach is nedich foar de realisaasje.


description: Ferline jier wie der ek alris ynbrutsen by de winkel. De eigener hat oanjefte dien.

title: Ynbraak by winkel yn Drachten: 600 euro en kamera-apparatuer stellen

maintext: By in ynbraak yn in winkel oan de Tine Talmanstrjitte yn Drachten is sneintemoarn 600 euro bút makke. Buertbewenners hearden om healwei seizen hinne in hurde knal, folge troch it rinkeljen fan glês. It die bliken dat der in stoeptegel troch in rút smiten wie, om de winkeldoar te forsearjen.


description: Terreurgroep Islamityske Steat seit ferantwurdlik te wêzen foar de oanslach op fytstoeristen yn Tadzjikistan. Dat dogge se fia harren eigen kanaal Amaq.

title: Islamityske Steat easket oanslach op Fries yn Tadzjikistan op

maintext:
IS seit dat soldaten fan har de oanfal dienen om boargers te treffen út lannen dy't gearwurkje by de striid tsjin IS.
De Tadzjykske minister Ramazon Rakhimzoda fan Ynlânske Saken sei earder dat de autoriteten rekken hâlde mei ferskate senario's: in ûngelok, in berôving of in terroristyske oanslach.
De ambassade fan de Feriene Steaten giet út fan opsetsin. Oft IS de oanslach ek wurklik útfierd hat, is noch de fraach. By oanslagen of fermoedens dêrfan komt IS faker mei ferklearrings wêryn't it de ferantwurdlikheid opeasket.


description: Neffens de organisaasje fan it evenemint is it net ferantwurde de minsken en de hynders oan de hjitte bleat te stellen.

title: Hege temperatueren koartsje boerebrulloft op De Jouwer yn

maintext: De organisaasje hat dit besletten nei oerlis mei Veiligheidsregio Fryslân, de gemeente De Fryske Marren en de plysje. It ynkoarte programma begjint no om 10.00 oere mei it defilee, om 11.00 oere set de brulloft útein en ôfslutend kin der oant 13.00 oere iten wurde. Dêrnei is it dien.


description: De kokaïne spielde begjin jannewaris 2017 oan op it strân fan It Amelân.

title: Wurkstraffen foar trochferkeap oanspielde kokaïne It Amelân

maintext:
De Amelanner hie it guod fûn. De oare man hie betocht dat se it net nei de plysje bringe moasten, mar sels ferhannelje koene. De man koe it jild goed brûke. Hy wie ferslave en siet yn de skuldsanearring. Hy besocht it yn Maastricht oan de man te bringen, dêr't er fan oarsprong weikaam.
Wurkstraf
De saak kaam út om't ien op it eilân heard hie dat de man út Nes kokaïne fûn hie op it strân. De âld-Amelanner krige 150 oeren wurkstraf, de man út Nes moat hûndert oeren ferplichte oan it wurk.


description: Earst soe it skealik wêze foar de minsk, no ek al foar de direkte omjouwing. It RIVM en de Uny fan Wetterskippen hawwe ûndersyk dien nei keunstgers en it w

title: RIVM: Keunstgers skealik foar direkte omjouwing

maintext:
Dat is neffens de ûndersikers net goed foar it ekosysteem, om't it de biodiversiteit oantaast. Boartsjende bern en húsdieren dy't by fersin grûn binnen krije, rinne gjin gefaar, neffens it ynstitút.
It RIVM hat ûndersyk dien by tsien keunstgersfjilden fan fuotbalklups yn Nederlân dy't bestruid binne mei rubbergranulaat fan âlde autobannen. Dêrby waard de kwaliteit fan it miljeu by de fjilden fergelike mei de miljeukwaliteit fan echte gersfjilden.
''Op diverse locaties overschrijden de concentraties zink, kobalt en minerale olie de geldende normen voor bodem en waterbodem'', neffens it ynstitút.


description: It partoer fan Marten Bergsma, Dylan Drent en Hendrik Kootstra hat de haadklassepartij yn Makkum wûn. Yn de finale wiene sy mei 5-0 en 6-2 te sterk foar Re

title: Partoer Bergsma wint yn Makkum

maintext:
By de froulju gie de winst nei it partoer fan Nynke Sijbrandij, Marte Altenburg en Marrit Zeinstra. Zeinstra waard ek ta keninginne útroppen. Yn de finale waard it 5-4 en 6-0 tsjin it partoer fan Ilse Tuinenga, Sjanet Wijnia en Ineke van der Ploeg.
De tredde priis wie foar Amarins de Groot, Martine Tiemersma en Harmke Siegersma.


description: De ekonomy groeit en hieltyd minder minsken sitte sûnder wurk. Dit hat gefolgen foar it tal fakatures. Oan it begjin fan 2018 stiene 5.500 Fryske fakatures

title: De ekonomy groeit: wurkjouwers sitte te springen om personiel

maintext:
Yn in tal sektoaren binne fakatueres dreech yn te follen en dat kin liede ta in tekoart oan personiel. In jier ferlyn wiene der tekoarten yn de technyk en de ICT, mar no is dat folle breder. Wurkjouwers sykje benammen fakminsken. Fan kraanmasinisten en frachtweinsjauffeurs oant wurknimmers yn de soarch of de hoareka.
Wurkjouwers sykje oplossingen om de fakatueres dochs yn te follen, Sa wurde funksje-easken en arbeidsbetingsten oanpast. Om't in soad wurksykjenden net ien op ien geskikt binne foar in iepensteande fakatueres is in oplieding troch de wurkjouwer needsaaklik, en soe it in oplossing wêze kinne foar it tekoart.


description: In traumahelikopter fan it UMCG koe moandeitenacht net fuortendaliks lânje by it MCL yn Ljouwert, om't dêr in drone omfleach.

title: Ambulânsehelikopter kin net lânje by MCL fanwegen drone

maintext:
In ambulânsehelikopter fan it UMCG koe moandeitenacht net fuortendaliks lânje by it MCL yn Ljouwert, om't dêr in drone omfleach. De piloat koe fanwegen de drone net op in feilige wize de lâning ynsette. Dêrtroch moast de helikopter ferskate rûntsjes fleane foardat de pasjint úteinlik yn it sikehûs brocht wurde koe.
It is net bekend fan wa't de drone is, en wat dy dêr boppe it sikehûs die. Sikehûs UMCG lit yn in reaksje witte dat se de hannelwize fan moandeitenacht oan it bepraten binne.


description: It doarp fan de fibula en folle mear, flakby Harns. Yn de simmer fan LF2018 giet Buro de Vries op syk nei ferskate doarpsmienskippen.

title: Omrop TIP: Portret fan it doarp Winaam

maintext: Winaam is in echt terpdoarp. Yn it doarp wenje sa'n 500 minsken dy't mei-inoar troch de tiid komme yn in aktyf doarpslibben. Der binne ferskate ferieningen. De sjonggroep Waadwyn, de biljert- en kaartklup en fansels de keatsferiening binne foarbylden. In protte aktiviteiten fine plak yn doarpshûs De Bijekoer. It doarpshûs is yn 1982 troch de ferskate ferieningen boud. De Andreastsjerke is it middelpunt fan it doarp. De tsjerke makket alle jierren diel út fan Tsjerkepaad, de iepenstelling fan mear as 250 Fryske tsjerken yn de simmer.


description: In man hat sneintejûn in restaurant op It Hearrenfean oerfallen en it personiel mei in mes twongen jild te jaan.

title: Wapene oerfal op restaurant It Hearrenfean

maintext: In restaurant yn de Stationsstrjitte op It Hearrenfean is sneintejûn oerfallen. Om 21.30 oere hinne kaam de oerfaller it restaurant binnen en twong it personiel mei in mes om de kassa te iepenjen en om jild te jaan. It is noch ûndúdlik oft der jild bút makke is. De man is dêrnei útnaaid en mooglik yn in blauwe Suzuki Alto sprongen en fuortriden.


description: Dat komt trochdat elk op it eilân it wichtich fynt om it strân skjin te hâlden.

title: Flylân hat it skjinste strân fan alle waadeilannen

maintext: It strân fan Flylân is it skjinste fan alle waadeilannen. Dat is dúdlik wurden by de jierlikse 'Strandverkiezingen'. Dy wiene ek op Flylân, omdat strânpaviljoen 't Badhuys ferline jier de priis foar it bêste strânpaviljoen wûn.


description: It slachtoffer besocht in steuring te ferhelpen yn Frjentsjer. Hy is mei de traumahelikopter nei it sikehûs brocht.

title: Ynstallateur krijt swiere brânwûnen troch stroomskok yn transformatorhûske

maintext:
De man wie sneontejûn oan it wurk om oan de Kie yn Fjentsjer. Dêr besocht er in steuring te ferhelpen, mar dat gong mis. De man krige in skok. Hy koe op eigen krêft it transformatorhúske noch út komme, en stapte yn syn buske om help te sykjen.
Pas in eintsje fierderop koe de man omstanners warskôgje. Dy ha 112 belle. Minsken fan de plysje en de ambulânse wiene der gau by. Neffens in plysjewurdfierder is it slachtoffer mei de traumahelikopter nei it sikehûs ta brocht.


description: De susters Joukje en Rigtje Kalsbeek binne hikke en tein yn Swichum. Troch it projekt 'Refugio in Friese kerken' kinne se der yn 'e tsjerke sliepe.

title: Nei 66 jier wer in nacht sliepe yn Swichum

maintext: Op de fraach oft se wat sliept hienen, wie it antwurd: "No, net sa geweldich." Beiden hienen it wat kâld hân en in oar bêd sliept noait sa goed as thús. Rigtje: "En dan sloech dy toer wer, om it healoere sloech dy toer wer." By it moarnsbrochje fertelle de froulju oer harren jeugd yn Swichum en oer de tsjerke. Tsjerklik hearde Swichum by Goutum. "Net by Wurdum, omdat de Wurdumer Feart dertusken lei", seit Joukje. Alle earste sneinen fan de moanne kaam de dûmny fan Goutum yn Swichum te preekjen.


description: De 30-jierrige Dútser trainde de ôfrûne wike al mei by Cambuur. Hy tekenet in kontrakt foar ien seizoen.

title: Middenfjilder Kevin Schindler achtste nije spiler foar Cambuur

maintext: SC Cambuur hat de Dútske middenfjilder Kevin Schindler foar ien seizoen fêstlein, mei de opsje foar noch in seizoen. De 30-jierrige Schindler is de achtste nije spiler yn de seleksje fan de Ljouwerters. Schindler trainde de ôfrûne wike al op proef mei by Cambuur en die freed ek in helte mei yn de oefenwedstriid tsjin DTD.


description: De profylskets fan de boargemaster is achterhelle en moat oanpast wurde, sa fynt Blijf Stellingwerfs.

title: "Boargemaster Weststellingwerf moat frij krije fan fúzjepetearen"


description: In auto bedarre troch noch ûnbekende oarsaak yn de fangrail. Der stie in file fan twa kilometer lang yn de rjochting fan Meppel nei It Hearrenfean.

title: Autoûngelok op A32 by ynfoechstripe fanút Teridzert

maintext:
Twadde ûngelok
Earder op de dei wie der ek al in ûngelok op de A32. By dit ûngelok rekke in autobestjoerder slim ferwûne by in botsing mei in frachtwein. Dit barde by De Blesse. Troch de botsing ûntstie in lek yn de tankauto mei gefaarlike stoffen.


description: De plysjebûnen kinne har net fine yn it foarstel foar in leansferheging fan sân prosint.

title: Gjin akkoart oer CAO plysje, aksjes gean foarearst troch

maintext: Plysjeminsken gean foarearst troch mei it fieren fan aksje. Har bûnen binne tiisdei net akkoart gien mei in leanbod fan sân prosint. Mei dat bod kamen minister Ferd Grapperhaus en korpssjef Erik Akerboom. De bûnen binne der lykwols swier teloarsteld oer. Neist de leansferheging fan sân prosint oant en mei 2020 waard der ek in ienmalige útkearing fan 500 euro yn 2019 bean.


description: Op It Hearrenfean is dit wykein foar de twadde kear de Butterfly Beach Party, in feest mei Súd-Amerikaanske muzyk op in strân yn de wyk De Heide.

title: Freonegroep organisearret festival mei latinmuzyk op It Hearrenfean

maintext:
De mannen fan de organisaasje neame harsels de Vlindervangclub. Se fiere mei it festival harren 25-jierrich bestean. Mar se wolle mear, want se hoopje dat it útgroeie kin ta in moai evenemint dat de kommende jierren trochset wurdt.
Neffens organisator Simon van der Let heakket it festival wol wat ta oan it oanbod yn de provinsje: "Wy rjochtsje ús op de latin style. Dat ha je eins nearne oars yn de provinsje." Op it festival is plak foar sa'n 3.000 minsken.


description: CDA-riedslid Súdwest-Fryslân stapt op nei fertrouwensbreuk mei fraksje. Rinske Poiesz-Zijlstra giet allinnich fierder.

title: Riedslid CDA Súdwest-Fryslân stapt op nei fertrouwensbreuk

maintext: Se waard by de lêste gemeenteriedsferkiezingen troch it CDA op it 13e plak set. Troch in persoanlike kampanje krige se in soad foarkarstimmen en einige op it 7e plak. It CDA hat it yn in reaksje oer in 'fundamenteel verschil van inzicht over samenwerking'. Neffens de fraksje wie der net langer gear te wurkjen op basis fan in fertrouwensrelaasje. Der is neffens it CDA besocht it fertrouwen te ferbetterjen, mar dat late net ta in wurkbere gearwurking.


description: Sijtse en Anneke Alberda fearen tongersdeitemiddei troch Akkrum en seagen doe in simmertwirre. In simmertwirre? Hoe kin dat? Piet Paulusma leit it út.

title: FIDEO: In simmertwirre by Akkrum, mar hoe kin dat eins?

maintext:
"In simmertwirre ûntstiet eins allinnich by hiel moai waar", seit de waarman. "Dan krigest boppe it lân in opstiging fan lucht. Dy opstiging soarget foar dy twirre. As dy lucht dan wer fluch sakket krigest in miny-wynhoaske."
En gebeurt it faak? "Yn dit soart simmers geregeld", seit Piet. "It fynt faak plak yn deselde omjouwing."


description: It giet om in bydrage fan fiif miljoen euro foar de ûntwikkeling fan it nije Cambuurstadion en it omlizzende WTC-gebiet.

title: Provinsjebestjoer wol fiif miljoen útlûke foar nij Cambuurstadion

maintext:
Deputearre Steaten wol in bydrage fan fiif miljoen euro op it kleed lizze foar de ûntwikkeling fan it nije Cambuurstadion en it omlizzende WTC-gebiet. Dat docht bliken út in brief dy't tiisdei nei de steateleden stjoerd is. Deputearre Steaten sil it foarstel woansdei presintearje oan provinsjale steaten.
By de ekstra riedsfergadering fan de gemeente Ljouwert die moandeitejûn al bliken dat in mearderheid fan de ried foar de plannen fan de bou fan in nij Cambuurstadion en de ûntwikkeling fan it omlizzende WTC-gebiet is.


description: De Tsjûkemar kin wol wat mear kulturele aktiviteiten brûke. Dêrom is der no in kulturele fytsrûte en in keunstwykein.

title: Omwenners fan de Tsjûkemar brûke keunst om mear gasten te lûken

maintext:
Minsken dy't de rûte fuortendaliks fytse of kuierje wolle, falle mei de noas yn de bûter, want dit wykein is by de súdlike wâl fan de Tsjûkemar de keunstrûte 'Kunst en meer' te bewûnderjen. Dy waard tagelyk mei de fytsrûte iepene.
Bysûndere lokaasjes
Op sa'n sechstjin bysûndere lokaasjes lykas in gemaaltsje, tsjerken, in doarpshûs en in doarpskafee is dit wykein keunst te bewûnderjen fan keunstners út de streek, mar ek fan dêrbûten. Ek it eilân Marchjepôle yn de Tsjûkemar - mei de boat te berikken fan Eastersee - is ien fan de eksposysjelokaasjes.
It is it doel fan de organisaasje om in jierlikse tradysje fan de keunstrûte te meitsjen. Wethâlder Durksz is goed te sprekken oer it inisjatyf. "Yn Gaasterlân en op 'e Jouwer is al in soad keunst, mar dizze hoeke wie wat in wite flek. Ik fyn keunst en de natuer fan de Tsjûkemar in hiele moaie kombinaasje. Ik hoopje dat se dit trochsette."


description: In 40-jierrige Surhuzumer moat 750 euro betelje oan in frou fan wa't er fia WhatsApp neakenfoto's ferspraat hat.

title: Man moat smertejild betelje nei fersprieden âlde neakenfoto's

maintext:
De fertochte hie de bylden nei in kunde stjoerd. Dêr wiene net allinne de âlde foto's, mar ek it wurkplak en it gesin fan it slachtoffer op te sjen. It slachtoffer seit dat de fertochte har helpe soe om de persoan te finen dy't it filmke ferspraat hat, mar dat er dat net dien hat. Doe hat se in advokaat ynskeakele.
Njonken dat de man smertejild betelje moat, krige er ek in wurkstraf fan fjirtich oeren ûnder betingst, mei in proeftiid fan twa jier.


description: Yn Thialf fynt yn septimber de Thialf Icehockey Cup plak, mei ûnder oare trije topteams út Dútslân.

title: Nij ynternasjonaal iishockeytoernoai yn Thialf

maintext:
Mei it nije toernoai wol Thialf him fierder ûntwikkelje om úteinlik it reedrydhert fan de wrâld te wurden, net allinnich op it mêd fan it langebaanriden en shorttrack, mar ek yn it iishockey. "Met dit internationale toptoernooi zetten we ijshockey nog meer op de kaart en willen we zorgdragen voor een positieve bijdrage in de sport, zowel in de breedte als in de topsport'', seit direkteur Marc Winters fan Thialf.
De kaartferkeap foar de Thialf Icehockey Cup op 1 en 2 septimber is snein begûn.


description: Oan de Haadstrjitte East fûn de plysje in kwekerij mei 1.300 planten. In spesjaal team hat de apparatuer en planten yn beslach nommen.

title: Plysje rôlet himpkwekerij op efter winkelpân yn Wolvegea

maintext:
Nei it oantreffen fan de kwekerij is in spesjalisearre bedriuw ynset om apparatuer en de planten te ferneatigjen en ôf te fieren.
It is net bekend oft de plysje ek minsken oanholden hat. Yn it winkelpân siet earder in winkel mei telefoanassessoaren.


description: De jongerein docht as trainee ûnderfining op op de sylskippen fan de Tall Ships Races. Se sile fan Noarwegen nei Harns.

title: Groep fan 335 jongeren nei Noarwegen foar syltocht Tall Ships Races

maintext:
De races binne mei sa'n 3.000 bemanningsleden de grutste ynternasjonale oseaanraces. De helte fan de bemanning bestiet út trainees tusken de 15 en 25 jier. Op 29 july sette de sylskippen ôf út Stavanger om nei in wike silen oan te kommen by de finish tusken Skylge en Flylân. Fan dêrút sile de skippen yn kolonne nei Harns. Dêr is op 3 augustus de Sail In, it iepeningsspektakel fan de Tall Ships Races yn Harns.
De oanslutende eveneminten yn Harns duorje oant en mei 6 augustus.


description: By de kriteria dy't foarsteld binne foar de ferdieling fan wenningen steane de gruttere kearnen - Appelskea, Haulerwyk en Easterwâlde - foarop.

title: Noed oer wenningbou yn lytse doarpen Eaststellingwerf

maintext:
OoststellingwerfsBelang freget no oft it net mooglik is om yn alle doarpen neffens it ferlet fan wenten te bouwen. Yn de wenfisy fan it fêststelde belied stiet dat 70% fan de wenten yn de grutte kearnen boud wurde moat.
PvdA-wethâlder Fimke Hijlkema sei dat dy wenfisy de basis fan it belied bliuwt, mar dat der ek noch boud wurde sil yn lytse doarpen. De ynteresse foar wenningen yn Elslo groeit bygelyks.


description: Yn de haven fan Lauwerseach is moandeitemiddei in man ferwûne rekke doe't er oanlizze woe mei in sylskip. It slachtoffer is nei it sikehûs brocht.

title: Man rekket ferwûne by oanlizzen yn haven Lauwerseach

maintext:
De brânwachten fan Zoutkamp, Eanjum en in heechwurker út Dokkum waarden ynset. Ek meardere ambulânsjes en in traumahelikopter kamen nei it plak fan it ûngelok ta.
De man is út it rom helle. Dêrfoar moasten se oer in oar sylskip hinne. It slachtoffer is nei it sikehûs brocht.


description: It partoer fan Bouke Willem Tuinman, René de Haan en Wybren Postma hat him as leste pleatst foar de PC.

title: Tuinman-en-dy pleatst foar 165ste PC mei winst keats-off

maintext:
Diertens-en-dy wiene foarôf favoryt, benammen om't se alle trije in soad ûnderfining op de PC ha en it jonge partoer fan Tuinman noch nea meidien hat. Mar it partoer fan Tuinman kaam ienfâldich op 4-0. Op 4-0 en 6-6 pakten Diertens en dy harren earste earst: 4-1. Se kamen oant 4-3, mar doe makke it partoer fan Tuinman it ôf.
Lêste plakje PC
Fjouwer partoeren makken út wa't as lêste troch gean soe nei de PC. It partoer fan Diertens wûn yn de earste omloop fan André van Dellen, Gerrit-Jan Duiven en Lennart Adema. It partoer fan Van Dellen kaam goed werom fan 5-1 nei 5-3, mar op dy stân sloech en 6-6 sloech Van Dellen kwea.


description: It binne spannende tiden foar de fûgelleafhawwers by Suwâld. De beide jongen fan de see-earnen dêr kinne op elts momint de wide wrâld ynfleane.

title: See-earnespotters by Suwâld belibje spannende tiden

maintext:
Dat meie je net misse, sizze de leafhawwers dy't de lêste dagen wakker aktyf binne. Se hawwe harren mei har grutte telelinzen nestele by Suwâld oan it Prinses Margrietkanaal. Oan de oare kant fan it wetter is it nêst fan de see-earnen. It is net te sjen mar de magy fan wat samar gebeure kin tusken it grien is der net minder om.
''Komme hjir alle dagen''
''Dit is it moaiste wat der is'', sizze Jappie Seinstra en syn ûnôfskiedlike maat Lubbert Boersma. De grutte see-earnen hawwe se sjoen en fotografearre, de lytse noch net. ''Wy komme hjir alle dagen en wachtsje somtiden oeren. Wy prate en hawwe it oer fûgels, mar somtiden binne we ek gewoan stil.''


description: In 21-jierrige frou út Ljouwert ferkocht guod op ynternet, mar levere it spul net. Se hat dêrom in wurkstraf fan fyftich oeren krigen.

title: Frou út Ljouwert kriget wurkstraf foar oplichterij fia Marktplaats

maintext:
De plysje kaam har op it spoar fia de bankrekkens dêr't se de dupearren it jild op stoarte liet. De frou pleatste de advertinsjes op Marktplaats ûnder in falske namme en brûkte ferskillende e-mailadressen.
Rûnkomme
De frou seit dat se it dien hat, omdat se mei har húshâlding ûnder bewâld stiet. Fan it bedrach dat se de wike kriget, soe se net rûnkomme kinne. Dat slagge wol mei it jild dat se mei de oplichting fertsjinne.
Twa fan har slachtoffers ha in skeafergoeding yntsjinne. De frou moat oan dizze slachtoffers goed trijehûndert euro werombetelje.


description: De minister fan Ynfrastruktuer en Wettersteat wie moandei op besite by de Ljouwerter fleanbasis foar in bysûndere presintaasje.

title: Minister Van Nieuwenhuizen besiket presintaasje elektryske fleantugen


description: De man moat in wike de sel yn, mar sa lang hat er ek al yn foararrest sitten. Hy hat in positive draai oan syn libben jûn.

title: Lemster feroardiele foar wapenbesit, mishanneling en heling

maintext:
In 42-jierrige Lemster is troch de rjochter feroardiele foar wapenbesit, mishanneling fan in plysjeman en it helen fan in stellen auto. De man moat in wike de sel yn, mar hat al sa lang yn foararrest sitten.
Hy krige ek 77 dagen selstraf ûnder betingst en in drugsferbod. Yn syn proeftiid fan 3 jier moat de man meiwurkje oan drugskontrôles.
By syn útspraak hâldt de rjochter rekken mei it feit dat de man yntusken in positive draai oan syn libben jûn hat en dat syn freondinne derfoar soarget dat hy op it rjochte paad bliuwt.


description: Tytsjerksteradiel is in nije miljonêr riker. De haadpriis fan de Staatsloterij foel tiisdei yn dy gemeente.

title: Haadpriis Staatsloterij fan 1 miljoen euro falt yn Tytsjerksteradiel

maintext:
De haadpriis fan 1 miljoen euro fan de Staatsloterij is tiisdei fallen op in lot dat yn de gemeente Tytsjerksteradiel ferkocht is. It giet om lotnûmer DI 94177.
It winnende lot is fan in abonneespiler. De miljonêr wurdt útnûge him of har te melden by de Staatsloterij. De winner krijt advys en begelieding oer hoe om te gean mei it jild.


description: Arriva jout reizgers dy't in busabonnemint foar de Elfwegentocht kocht hiene, harren jild werom.

title: Jild abonnemint Elfwegentocht wurdt werombetelle

maintext:
Minsken dy't by Arriva in spesjaal busabonnemint kocht hawwe foar de Elfwegentocht, krije harren jild werom. Dat hat de ferfiersmaatskippij tasein. Mei it abonnemint fan goed 20 euro koene minsken de kommende twa wike yn bussen mei blauwe disel, fossylfrij troch de provinsje reizgje. Mar de staking fan de bussjauffeurs makket dat de bussen net útride.
Arriva seit net oanjaan te kinnen hoefolle spesjale Elfwegentochtabonneminten ferkocht binne. De organisaasje fan de Elfwegentocht is bot teloarsteld oer de staking. De bussjauffeurs stake troch foar mear lean en minder wurkdruk.


description: It is dizze freed de lêste dei fan de Nijmeegse Vierdaagse. De kollega's fan Omroep Gelderland binne derby en filmje by de finish.

title: LIVE: Folgje Fryske dielnimmers by de yntocht fan de Vierdaagse

maintext:
It is dizze freed de lêste dei fan de Vierdaagse, de wrâldferneamde kuiertocht yn en by Nijmegen. It is alwer de 102de edysje fan it kuierevenemint en freedtemiddei is it tiid foar de tradisjonele yntocht fan de kuierders.
Elts jier dogge der ek in soad Friezen mei oan de Vierdaagse. Bisto benijd hoe't dyn freon, freondinne of famyljelid troch de yntocht komt? De kollega's fan Omroep Gelderland binne derby en filmje by de finish. Besjoch fan 14.00 oere ôf ûndersteande livestream.


description: Efkes ôfkuolje op de wetterskibaan yn Snits. Mei it waarme waar is it der smoardrok en derom wol it park nei twa jier al útwreidzje.

title: Wetterskipark Snits wol alwer útwreidzje

maintext: Benammen de ôfrûne wiken hat it smoardrok west by de Wetterskibaan. It wetterskyen is neffens Hofman benammen mei it waarme waar in favoryt útstapke om't it foar ferkuolling soarget. Mar ek as it reint komme der noch groepen op ôf. "Nat word je toch", sa seit er.


description: Fjouwer stjerren foar ''in wrâldprestaasje yn Spangea''.

title: Resinsje: Aïda: wrâldprestaasje yn Spangea

maintext:
Under tropyske omstannichheden wie tiisdeitejûn de premjêre fan Aïda yn Spangea en it wie geweldich wat se dêr prestearren mei dy hjitte. Fol passy en enerzjy, mei in soad klean bytiden om 'e hûd, waard der songen en spile sadat it in lust foar each en ear wie om der nei te sjen en te hearren. En it wie neffens my as 'leek' fan in hiel heech nivo. Ik ha gjin inkelde misser yn muzyk, sang of spul ûntdekke kinnen.
It dekôr seach der yn al syn ienfâld prachtich út, hiel funksjoneel ek, en de filmbylden op en yn it dekôr diene harren wurk treflik! Dêr waarden ek moaie grapkes mei úthelle, sa as twa spilers ferdwine sjongendewei troch in doar it dekôr út, en krekt op dat momint stappe se de film yn en sjonge en rinne sûnder problemen fierder en as se dan troch in oare doar it poadium wer opstappe, ferdwine se wer út de film sûnder ek mar ien skokje. Wat in timing is dêr foar nedich!


description: Hy pakte foar it twadde jier op rige de wrâldtitel by it Kanaryske eilân Fuerteventura.

title: Twan Verseput fan Aldehaske alwer wrâldkampioen speedsurfen

maintext:
Ferline jier wist Verseput dizze titel ek al yn de wacht te slepen. Verseput sette dit jier in topsnelheid fan 74,15 kilometer yn de oere del. Dêrmei sloech er in aardich gat mei de nûmer twa, de Dútser Andy Laufer. Dy kaam út op 70,71 kilometer yn 'e oere. "Ik ben superblij. Mooi dat ik weer heb aangetoond de snelste te zijn. De weersomstandigheden waren geweldig", seit Verseput.
Speedsurfen is in dissipline fan it wynsurfen wêrby't it de bedoeling is om in sa heech mooglike snelheid te berikken oer in bepaalde ôfstân. Flak wetter en in soad wyn binne dêrby wichtich. De snelheid wurdt metten mei gps.
Twan Verseput komt sneon werom nei Nederlân.


description: Oant healwei seizen ride der gjin treinen op dat trajekt. In spoarbrêge tusken Meppel en Steenwijk is stikken.

title: Gjin treinferkear tusken Ljouwert en Zwolle om stikkene spoarbrêge

maintext:
Troch in stikkene spoarbrêge ride der op it trajekt Ljouwert-Zwolle oant healwei seizen gjin treinen. It giet om de spoarbrêge tusken Meppel en Steenwijk.
Tusken Amersfoort en Zwolle ride der minder yntercitytreinen as gefolch fan it mankemint oan de brêge.
Der ride stopbussen tusken It Hearrenfean, Wolvegea en Steenwijk en snelbussen tusken Meppel en Steenwijk.


description: It ryksynstitút ropt minsken op om ekstra goed te soargjen foar âlderein, groanysk siken, minsken mei oergewicht en bewenners fan fersoargingshuzen.

title: RIVM aktivearret Nasjonale Hjitteplan: ekstra goed soargje foar kwetsbere minsken

maintext: It RIVM hat it Nasjonale Hjitteplan aktivearre. It ryksynstitút ropt minsken op om ekstra goed te soargjen foar kwetsbere minsken, lykas âlderein, groanysk siken, minsken mei oergewicht en bewenners fan fersoargingshuzen.


description: De Fryske fierljeppers hawwe yn Linschoten mei grut ferskil de twakamp fierljeppen ferlern fan de ljeppers út Hollân.

title: Fryslân ferliest twakamp fierljeppen mei royaal ferskil fan Hollân

maintext:
By de senioaren gie de winst nei Jaco de Groot út Woerden, dy't 21.37 meter sprong. Ek it twadde plak wie foar in Hollanner, Erwin Timmerarends, dy't 21.08 sprong. It tredde plak wie wol foar in Fries. Sytse Bokma fan Hylpen ljepte nei 20.75 meter. Rian Baas út Utrecht waard fjirde (20.64 meter). Nard Brandsma fan Warkum einige as fiifde yn 20.51 meter.
Froulju
Ek de Hollânske froulju wiene oermachtich. Dymphie Baas - van Rooijen út Oudewater sprong nei 17.08 meter, foar Wendy Helmes (15.52 meter) en Kimberly Engelhard (15.29 meter). Marije Reitsma fan Drylts wie de bêste Friezinne op it fiifde plak. Se ljepte 13.96 meter.
Junioaren
By de junioaren wie de winst wol foar Fryslân. Freark Kramer fan It Heidenskip ljepte 19.20 meter en wie dêrmei better as Haastrechters Lucas van Eijk (19.08 meter) en Daniel Cluistra (18.36 meter). Jarno Hoekstra fan Drylts waard fiifde yn 18.03 meter.
Jonges
Rutger Haanstra fan It Heidenskip sprong by de jonges nei in nij persoanlik rekôr: 17.88 meter. Dat wie net genôch foar de winst, want Reinier Overbeek út Benschop wûn yn 18.59 meter. Timon de Haay út Lopik waard tredde, foar Abe-Luuk Stedehouder fan Drylts (16.59 meter).
Famkes
Ek by de famkes gie de winst nei in Hollânske. Demi Groothedde wie mei 14.89 meter de bêste, foar de Friezinnen Bente Vlas fan Heech (14.54 meter) en Femke Rispens fan Niehove (14.47 meter). Tirza Boschma fan Drylts waard fiifde mei in sprong fan 13.75 meter.
It totale ferskil tusken Hollân en Fryslân wie dizze edysje 18.69 meter. Dit is in nij rekôr.


description: Moandei waard de earste peal fan it mozzarellafabryk op It Hearrenfean troch boargemaster Tjeerd van der Zwan yn de grûn slein.

title: Earste peal yn grûn fan mozzarellafabryk op It Hearrenfean

maintext:
Neffens COO Klaas de Jong fan it suvelkonsern is der mei it nije fabryk by Royal A-ware romte foar nije melkfeehâlders. By it bedriuw binne se op it stuit drok dwaande mei it oanlûken fan nije molkleveransiers.
De tissimakkerij is dêrmei op dizze skaal it earste fabryk yn Nederlân dat dizze soart tsiis makket. De nije tsiisfabryk moat yn 2020 klear wêze.